|  |
| --- |
| PATVIRTINTA |
| Klaipėdos miesto savivaldybės |
| tarybos 2018 m. vasario 21 d. |
| sprendimu Nr. T2-39 |

**KLAIPĖDOS MIESTO SAVIVALDYBĖS VYKDOMŲ VISUOMENĖS SVEIKATOS PRIEŽIŪROS FUNKCIJŲ ĮGYVENDINIMO 2017 METŲ ATASKAITA**

**I SKYRIUS**

**BENDRA INFORMACIJA APIE SAVIVALDYBĖS GYVENTOJŲ SVEIKATOS BŪKLĘ**

Informacija apie Klaipėdos miesto savivaldybės gyventojų sveikatos būklę pateikiama Klaipėdos miesto savivaldybės visuomenės sveikatos stebėsenos 2016 metų ataskaitoje, kuri patvirtinta Klaipėdos miesto savivaldybės tarybos (toliau – Savivaldybės taryba) 2018 m. vasario \_\_\_ d. sprendimu Nr. T2-\_\_\_ „Dėl Klaipėdos miesto savivaldybės visuomenės sveikatos stebėsenos 2016 metų ir Klaipėdos miesto savivaldybės vykdomų visuomenės sveikatos priežiūros funkcijų įgyvendinimo 2017 metų ataskaitų patvirtinimo“.

**II SKYRIUS**

**SAVIVALDYBĖS VISUOMENĖS SVEIKATOS PRIEŽIŪROS FUNKCIJOMS VYKDYTI ĮTAKOS TURĖJUSIŲ VEIKSNIŲ APŽVALGA**

**PIRMASIS SKIRSNIS**

**VEIKSNIŲ APŽVALGA**

|  |  |  |
| --- | --- | --- |
| **Veiksnio pavadinimas** | **Poveikis** | **Pasiūlymai (Lietuvos Respublikos sveikatos apsaugos ministerijai, Savivaldybės tarybai)** |
| 1 | 2 | 3 |
| **Išoriniai veiksniai** |
| 1. Toliau vykdomas Lietuvos Respublikos vietos savivaldos įstatymo 7 straipsnio 35 punktas  | *Teigiami veiksniai –* aktyvi ir tikslinga Visuomenės sveikatos biuro veikla.*Neigiami veiksniai –* nepakankamasvalstybės perduotų funkcijų finansavimas, neatsižvelgiama į savivaldybės Sveikatos apsaugos ministerijai teiktus siūlymus, didelė kvalifikuotų visuomenės sveikatos priežiūros specialistų kaita. | Sveikatos apsaugos ministerijai inicijuoti valstybės deleguotų visuomenės sveikatos priežiūros funkcijų finansavimo didinimą. Peržiūrėti ir koreguoti visuomenės sveikatos priežiūros specialisto darbo užmokesčio apmokėjimo tvarką. |
| 2. Tęsiamas dalyvavimas PSO Sveikų miestų tinklo VI fazėje | *Teigiami veiksniai –* pradėta dalyvauti tarptautiniame projekte „Geresnei sveikatai“ („For Better Health“). |  |
| 3. Vykdomas Lietuvos Respublikos sveikatos apsaugos ministro įsakymas dėl DOTS kabineto steigimo | *Teigiami veiksniai –* tęsiama įsteigto Klaipėdos miesto savivaldybės DOTS kabineto, kuriame pacientams teikiamos tiesiogiai stebimo trumpo tuberkuliozės gydymo kurso paslauga, veikla. |  |
| 4. Vykdomas Lietuvos Respublikos žmonių užkrečiamųjų ligų profilaktikos ir kontrolės įstatymo 9 punktas | *Teigiami veiksniai* – Savivaldybės administracijos direktoriaus sudarytos Savivaldybės asmenų būtinojo hospitalizavimo ir (ar) būtinojo izoliavimo gydytojų specialistų komisijos sprendimu vadovaujantis patvirtintu jos tvarkos aprašu priverstiniam gydymui į VšĮ Alytaus tuberkuliozės ligoninę išvežti 2 pacientai. |  |
| 5. Nuo 2016-01-01 įsigaliojus Lietuvos Respublikos civilinio kodekso pakeitimams (2.10 ir 2.10**1** straipsniai) savivaldybėje turi veikti nepriklausoma Neveiksnių asmenų būklės peržiūrėjimo komisija | *Teigiami veiksniai* – komisija, vadovaudamasi Savivaldybės tarybos 2016‑06-23 sprendimais Nr. T2-166 ir Nr. T2-167 patvirtintais Neveiksnių asmenų būklės peržiūrėjimo komisijos nuostatais ir Neveiksnių asmenų būklės peržiūrėjimo komisijos sudėtimi, vykdo savo veiklą. |  |
| 6. Panaikintas Lietuvos Respublikos Vyriausybės nutarimas Nr. 1492 „Dėl Savivaldybių sanitarinės kontrolės nuostatų patvirtinimo“  | *Teigiami veiksniai* – Savivaldybės visuomenės sveikatos kontrolė organizuojama, vadovaujantis Lietuvos Respublikos vietos savivaldos, sveikatos sistemos visuomenės sveikatos priežiūros įstatymais; sanitarinės kontrolės vykdymas. *Neigiami veiksniai –* savivaldybių sanitarijos inspektoriams neorganizuojamas užkrečiamųjų ligų kontrolės kompetencijų ugdymas, nėra metodinio vadovavimo ir koordinavimo, į Sveikatos apsaugos ministerijai teiktus ankstesnius siūlymus neatsižvelgta. | Lietuvos Respublikos sveikatos apsaugos ministerijai organizuoti mokymus savivaldybių sanitarijos inspektoriams.  |
| 7. Galiojančių gyvenamosios aplinkos oro taršos ir triukšmo teisės aktų trūkumai | *Neigiami veiksniai –* savivaldybės institucijų galimybės ribotos daryti įtaką stacionariems oro ir triukšmo taršos šaltiniams, geležinkelio ir autotransporto eismo taršai. | Sveikatos apsaugos ministerijai inicijuoti taršos kontrolės tobulinimą, taršos šaltinių valdytojams įteisinant gyventojų sveikatai padarytos žalos įvertinimo bei atlyginimo tvarką. |
| 8. Nepakankamas kitų sektorių indėlis į visuomenės sveikatos priežiūrą | *Neigiami veiksniai –* nesuderinti valstybinių institucijų ir verslo veiksmai bei atsakomybė.  |  |
| 9. Pagal Norvegijos finansavimo mechanizmą tęsiamas Klaipėdos mieste 2015 m. įgyvendintas projektas „Jaunimui palankių sveikatos priežiūros paslaugų modelio diegimas Klaipėdos miesto savivaldybėje“ | *Teigiami veiksniai –* Klaipėdos universitete įkurtas koordinacinis centras, kuriame 14–29 m. jaunimas lanko įvairius sveikatinimo užsiėmimus, paskaitas, individualias konsultacijas pas visuomenės sveikatos specialistus, naudojasi sukurta mobiliąja programėle „Man rūpi“, portalu *www.sveikatostinklas.lt,* įgyvendina sveikos gyvensenos įgūdžių formavimo programą, organizuoja įvairius renginius, aktyviai naudojasi šalia koordinacinio centro pastatytais lauko treniruokliais ir kt. 2017 m. projekte dalyvavusių jaunų asmenų skaičius – 31517, konsultacijose – 2117. |  |
| 10. Įgyvendinama valstybės politika dėl perėjimo nuo institucinės globos prie bendruomeninių paslaugų | *Teigiami veiksniai –* išanalizuotos BĮ Klaipėdos miesto sutrikusio vystymosi kūdikių namų reorganizavimo galimybės ir parengtas šios įstaigos pertvarkos iki 2020 m. planas. |  |
| **Vidiniai veiksniai** |
| 1. BĮ Klaipėdos sutrikusio vystymosi kūdikių namuose teikiamos ambulatorinės reabilitacijos paslaugos ir Klaipėdos miesto gyventojų šeimoms, auginančioms vaikus su negalia | *Teigiami veiksniai –* auginančioms vaikus su negalia šeimoms suteikta atokvėpio paslauga, viršijant planuotą kiekį 30 proc. |  |
| 2. Sėkmingas tarpinstitucinis bendradarbiavimas | *Teigiami veiksniai –* visuomenės sveikatos aktualijos aptariamos dalyvaujant įvairių sektorių atstovams (švietimo, socialinių paslaugų, sporto, sveikatos, vaiko teisių apsaugos), organizuojamos bendros veiklos bei renginiai. |  |
| 3. Aktyvi Bendruomenės sveikatos tarybos veikla | *Teigiami veiksniai –* nagrinėtos galimybės riboti prekybą alkoholiu, mieste sklindančių nemalonių kvapų kontrolės problemos, visuomenės sveikatos stebėsenos prioritetinės kryptys. |  |
| 4. Bendradarbiavimas su Klaipėdos universitetu | *Teigiami veiksniai –* Klaipėdos universiteto studentai atlieka praktiką Klaipėdos miesto visuomenės sveikatos biure, savivaldybės sveikatos priežiūros įstaigose ir Savivaldybės administracijoje, padeda atlikti tyrimus, keičiamasi turima informacija ir bendrai organizuojami renginiai. |  |
| 5. Klaipėdos miesto visuomenės sveikatos biuro veikla  | *Teigiami veiksniai –* gerėja gyventojų informuotumas visuomenės sveikatos klausimais, įvairių amžiaus gyventojų grupėms kryptingai ugdomi sveiko gyvenimo būdo ir fizinio aktyvumo įpročiai, gėrėja visuomenės sveikatos priežiūra vaikų ugdymo įstaigose. |  |

**ANTRASIS SKIRSNIS**

**INFORMACIJA APIE VISUOMENĖS SVEIKATOS PRIEŽIŪROS FUNKCIJAS SAVIVALDYBĖJE VYKDANČIAS ĮSTAIGAS  IR SPECIALISTUS**

1. **Klaipėdos miesto visuomenės sveikatos biuras:** Savivaldybės tarybos 2007 m. rugpjūčio 2 d. sprendimu Nr. T2-265 buvo įsteigta biudžetinė įstaiga Klaipėdos miesto visuomenės sveikatos biuras (toliau – Biuras). Oficialiai Biuras savo veiklą pradėjo vykdyti 2008 m. gegužės 6 d. Įstaigos kodas 301255569.
2. Yra 1 etatas specialisto, kuris savivaldybės visuomenės sveikatos biure vykdo savarankiškąsias ir 78,84 etato valstybines (valstybės perduotas savivaldybėms) visuomenės sveikatos priežiūros funkcijas ataskaitinių metų gruodžio 31 d.
3. Bendradarbiavimo sutartys dėl valstybinių (valstybės perduotų savivaldybėms) ir (ar) savarankiškų visuomenės sveikatos priežiūros  funkcijų vykdymo su kitomis savivaldybėmis: 2016‑03-01 Pirminės visuomenės sveikatos priežiūros paslaugų teikimo Neringos savivaldybės gyventojams sutartis Nr. BS-17. Sutarties objektas – pirminės visuomenės sveikatos priežiūros funkcijų organizavimas, vykdymas bei finansavimas Neringos savivaldybės teritorijoje.

|  |  |  |  |  |
| --- | --- | --- | --- | --- |
| **Eil.** **Nr.** | **Savivaldybės visuomenės sveikatos biuro specialistai** | **Patvirtintų pareigybių skaičius** | **Užimtų pareigybių skaičius** | **Fizinių asmenų pagal amžiaus grupes skaičius** |
| **Iki 44 metų amžiaus** | **45**–**54 metų amžiaus** | **Daugiau nei 54 metų amžiaus** | **Iš viso** |
| **1** | **2** | **3** | **4** | **5** | **6** | **7** | **8** |
| **1.** | **Valstybines (valstybės perduotas savivaldybėms) visuomenės sveikatos priežiūros funkcijas vykdantys specialistai\*:** | 78,84 | 75,94 | 50 | 12 | 19 | 81 |
| 1.1. | Visuomenės sveikatos priežiūros  specialistas, vykdantis visuomenės sveikatos priežiūrą ikimokyklinio ugdymo, bendrojo ugdymo mokyklose ir profesinio mokymo įstaigose mokinių, ugdomų pagal ikimokyklinio, priešmokyklinio, pradinio, pagrindinio ir vidurinio ugdymo programas | 70,84 | 68,94 | 43 | 10 | 18 | 71 |
| 1.2. | Vaikų ir jaunimo sveikatos priežiūros specialistas | 1,50 | 1,50 | 1 | 1 | - | 2 |
| 1.3. | Visuomenės sveikatos stiprinimo specialistas | 4,50 | 3,50 | 5 | 1 | - | 6 |
| 1.4. | Visuomenės sveikatos stebėsenos specialistas | 2 | 2 | 1 | - | 1 | 2 |
| **2.** | **Savarankiškąsias visuomenės sveikatos priežiūros funkcijas vykdantys specialistai\*** | 1 | 1 | 1 | - | - | 1 |

\*Pateikiami duomenys apie visuomenės sveikatos priežiūros funkcijas vykdančius visuomenės sveikatos priežiūros specialistus konkrečioje savivaldybės teritorijoje.

**TREČIASIS SKIRSNIS**

**SAVIVALDYBĖS INFORMACIJA APIE 2017-ŲJŲ METŲ SAVIVALDYBĖS VISUOMENĖS SVEIKATOS PRIEŽIŪROS FUNKCIJŲ ĮGYVENDINIMO TIKSLUS, UŽDAVINIUS BEI PRIEMONES (TŪKST. EUR)**

|  |  |  |  |  |  |
| --- | --- | --- | --- | --- | --- |
| **Tikslo, uždavinio, priemonės kodas** | **Tikslo, uždavinio, priemonės pavadinimas** | **Finansavimo šaltiniai** | **Patvirtinti (patikslinti) 2017*-*ųjų metų asignavimai** | **Panaudoti 2017-ųjų metų asignavimai** | **Panaudojimo procentas**  |
| **iš viso** | **iš jų** | **iš viso** | **iš jų** |
| **išlaidoms** | **turtui įsigyti** | **išlaidoms** | **turtui įsigyti** |
| **iš viso** | **iš jų darbo užmokesčiui** | **iš viso** | **iš jų darbo užmokesčiui** |
| **1** | **2** | **3** | **4** | **5** | **6** | **7** | **8** | **9** | **10** | **11** | **12** |
| 01 | Tikslas: Stiprinti ir kryptingai plėtoti asmens ir visuomenės sveikatos priežiūros paslaugas |  |  |  |  |  |  |  |  |  |  |
| 0101 | Uždavinys: Užtikrinti visuomenės sveikatos priežiūros paslaugų teikimą |  |  |  |  |  |  |  |  |  |  |
| 010101 | Priemonė: Klaipėdos miesto savivaldybės visuomenės sveikatos rėmimo specialiosios programos įgyvendinimas prioritetinėse srityse | SBSB(AA)SB(AAL) | 26,8109,139,0 | 26,8109,139,0 |  |  | 26,8103,937,2 | 26,8103,937,2 |  |  | 10095,295,4 |
| 010102 | Priemonė: Mokinių visuomenės sveikatos priežiūros įgyvendinimas savivaldybės teritorijoje esančiose ikimokyklinio ugdymo, bendrojo ugdymo mokyklose ir profesinio mokymo įstaigose | SB(VB)SB | 351,6303,1 | 351,6303,1 | 231,9204,1 |  | 351,6303,1 | 351,6303,1 | 231,9204,1 |  | 100100 |
| 010103 | Priemonė: BĮ Klaipėdos miesto visuomenės sveikatos biuro veiklos organizavimas, vykdant visuomenės sveikatos stiprinimą ir stebėseną | SB(VB)SB(SP)SBSB(SPL)SBSB | 181,23,53,60,77,642,6 | 181,23,53,60,77,642,6 | 95,41,738,3 |  | 181,23,33,40,77,642,6 | 181,23,33,40,77,642,6 | 95,41,638,3 |  | 10094,394,4100100100 |
|  | 1. Iš viso savivaldybės biudžetas  |  | *1068,8* | *1068,8* | *571,4* |  | *1061,4* | *1061,4* | *571,3* |  | *99,3* |
|  | iš jo:  |  | *1068,8* | *1068,8* | *571,4* |  | *1061,4* | *1061,4* | *571,3* |  | *99,3* |
| 1.1. bendrojo finansavimo lėšos |
|  | 1.1.1. valstybės biudžeto specialioji tikslinė dotacija | SB(VB) | 532,8 | 532,8 | 327,3 |  | 532,8 | 532,8 | 327,3 |  | 100 |
|  | 1.1.2. Visuomenės sveikatos rėmimo specialioji programa | SBSB(AA)SB(AAL) | 26,8109,139,0 | 26,8109,139,0 |  |  | 26,8103,937,2 | 26,8103,937,2 |  |  | 10095,295,4 |
|  | 1.1.3. kitos savivaldybės biudžeto lėšos | SBSB(SP)SB(SPL) | 356,93,50,7 | 356,93,50,7 | 242,41,7 |  | 356,73,30,7 | 356,73,30,7 | 242,41,6 |  | 99,994,3100 |
|  | 1.2. Europos Sąjungos ir kitos tarptautinės finansinės paramos lėšos |  |  |  |  |  |  |  |  |  |  |
|  | 2. Kiti šaltiniai (Europos Sąjungos finansinė parama projektams įgyvendinti ir kitos teisėtai gautos lėšos) |  |  |  |  |  |  |  |  |  |  |
|  | **Iš viso (1+2)** |  | **1068,8** | **1068,8** | **571,4** |  | **1061,4** | **1061,4** | **571,3** |  | **99,3** |

**KETVIRTASIS SKIRSNIS**

**BENDRADARBIAVIMAS VYKDANT VISUOMENĖS SVEIKATOS PRIEŽIŪROS VEIKLĄ SAVIVALDYBĖJE**

Iš 15 Klaipėdos miesto savivaldybės bendruomenės sveikatos tarybos narių 1/3 sudaro visuomeninių organizacijų atstovai. Atskaitomaisiais metais Bendruomenės sveikatos taryboje 8 posėdžiuose svarstyta: Vaikų gyvensenos 2016 m. tyrimo ataskaita, Visuomenės sveikatos projektų rėmimo specialiosios programos 2017 m. priemonės ir pritarta jų lėšų paskirstymui, visuomenės sveikatos priežiūros organizavimas ikimokyklinio ugdymo įstaigose, psichoaktyvių medžiagų vartojimo tarp Klaipėdos miesto mokinių tyrimo duomenys, policijos vykdomos prevencinės veiklos, užkardant neteisėtą narkotikų apyvartą, Biuro prevencinės veiklos. Aptartas Klaipėdos miesto visuomenės sveikatos stebėsenos 2016 metų ataskaitos projektas, pateikiami siūlymai plačiau išanalizuoti pateiktus duomenis apie miesto gyventojų sergamumą II tipo cukriniu diabetu, vaikų skiepijimąsi, mirtingumą dėl narkotinių medžiagų vartojimo.

Nevyriausybinių organizacijų atstovai aktyviai dalyvavo Klaipėdos miesto narkotikų kontrolės komisijos veikloje. Atskaitomaisiais metais Narkotikų kontrolės komisijoje 6 posėdžiuose svarstyta: organizacijos „Rigra“ kreipimasis dėl metadono prieinamumo Klaipėdos mieste, Žalos mažinimo programai Klaipėdoje 20 metų, ŽIV prevencinės veiklos vertinimas Klaipėdos mieste, Klaipėdos priklausomybės ligų centro veiklos ataskaita, Klaipėdos tarpinstitucinio bendradarbiavimo koordinatoriaus funkcijos, narkotinių medžiagų vartojimo prevencinės priemonės Klaipėdos mieste (savo priemones pristatė policijos, Biuro, Švietimo skyriaus atstovai), veiksmai dėl alkoholio prekybos laiko ribojimo, dėl kavinių keliamo triukšmo, psichoaktyvių medžiagų vartojimo tarp Klaipėdos miesto mokinių tyrimo duomenys (ECAD). Organizuotas viešas anoniminių narkomanų susitikimas ir jų veiklos pristatymas. Parengtas raštas Sveikatos apsaugos ministerijai dėl medicininio preparato „Nalaxon“ prieinamumo opioidų vartotojams. Parengtas atsakymas Klaipėdos technologijų mokymų centrui dėl individualaus atvejo.

2017 m. remti 2 mokslo įstaigų (Klaipėdos universiteto, Klaipėdos valstybinės kolegijos) ir 9 nevyriausybinių organizacijų sveikatingumo projektai, skirti sergamumo profilaktikai ir sveikatos stiprinimui bei ugdyti atsakingą gyventojų požiūrį į visuomenės sveikatą.

Savivaldybės administracijos struktūrinių padalinių indėlis į visuomenės sveikatos priežiūros funkcijų įgyvendinimą savivaldybės teritorijoje:

|  |  |  |
| --- | --- | --- |
| Eil. Nr. | Savivaldybės administracijos struktūrinis padalinys | Indėlis į visuomenės sveikatos priežiūros funkcijų įgyvendinimą |
|  | Socialinės paramos skyrius | BĮ Klaipėdos miesto šeimos ir vaiko gerovės centro Pagalbos moterims padalinys įvykdė smurto artimoje aplinkoje prevencines priemones 2017 metais:• 2017-03-10–2017-04-07 ir 2017-11-27–2017-12-18 vykdyti merginų grupių užsiėmimai (15 kartų) Gedminų progimnazijoje 8 klasių moksleivėms;• 2017-11-25 vykdyta socialinė akcija „Nelik abejingas“, skirta paminėti tarptautinę kovos su smurtu prieš moteris dieną.2017-03-16 vykusio tarpžinybinio bendradarbiavimo smurto artimoje aplinkoje klausimais darbo grupės posėdžio metu Klaipėdos miesto medikai supažindinti su Lietuvos Respublikos socialinės apsaugos ir darbo, sveikatos apsaugos, švietimo ir mokslo, vidaus reikalų ministrų įsakymu patvirtintu Bendro darbo su šeimomis tvarkos aprašu, aptarti informacijos apie vaiko teisių pažeidimus šeimose perdavimo, sveikatos priežiūros įstaigų rengiamų atsakymų į paklausimus, medicininių pažymų išdavimo globėjams (rūpintojams) ir įvaikintojams, pažymų, pateisinančių praleistas pamokas, išdavimo tėvams, kurių vaikai galimai simuliuoja susirgimus ir naujagimių sveikatos priežiūros klausimai. |
|  | Aplinkos kokybės skyrius | 2017 metais išduota leidimų kirsti 786 vnt. tuopų ir 211 vnt. beržų bei pasodinti 587 vnt. medžių. |
|  | Urbanistikos skyrius | Vykdė priemones, užtikrinančias kompleksišką ir darnų miesto planavimą ir sietinas su Savivaldybės visuomenės sveikatos rėmimo specialiosios programos priemonių poveikio tokiomis sritimis kaip aplinkos sveikata (triukšmo prevencija) ir fizinio aktyvumo skatinimas:1. Klaipėdos miesto darnaus judumo plano parengimas – planas pradėtas rengti 2017 m., parengta apie 70 proc. darbo apimties: esamos judumo situacijos Klaipėdos mieste analizė; teminių dalių analizė (viešojo transporto skatinimas, bevariklio transporto integracija, modalinis kelionių pasiskirstymas, eismo sauga ir saugumas, eismo organizavimo tobulinimas ir judumo valdymas, miesto logistika, transporto sistemos visuotinimas ir specialiųjų poreikių turinčių žmonių įtrauktis, alternatyvių degalų ir aplinką mažiau teršiančio transporto skatinimas, intelektinės transporto sistemos (ITS) diegimo mieste poreikio vertinimas); judumo mieste variantai (iki 2030 m.); veiksmų planas (iki 2020 m.).2. Klaipėdos miesto bendrojo plano keitimo parengimas (kurio vienas iš planavimo tikslų – 7. Sudaryti sąlygas visaverčių gyvenimo sąlygų Klaipėdos mieste kūrimui, formuojant sveiką, saugią, darnią ir kokybišką gyvenamąją aplinką, didinant būsto įvairovę ir prieinamumą) – planas pradėtas rengti 2014 m., parengtas Klaipėdos miesto bendrojo plano keitimo koncepcijos variantas (teritorijos raidos alternatyva), kuriai pritarta Savivaldybės tarybos 2017 m. liepos 14 d. sprendimu Nr. T2-159.3. Teritorijos tarp Tilžės g., Klemiškės g., geležinkelio iki kelio A13 (numatomo naujo sporto komplekso) detaliojo plano parengimas (kurio vienas iš planavimo tikslų – suformuoti žemės sklypus sporto komplekso su nauju stadionu statybai) – pabaigtas rengti ir patvirtintas Savivaldybės administracijos direktoriaus 2017 m. sausio 12 d. įsakymu Nr. AD1-122.Rengiant minėtų teritorinio planavimo dokumentų sprendinius yra bendradarbiaujama su suinteresuotomis nevyriausybinėmis organizacijomis, tokiomis kaip Lietuvos dviratininkų bendrija, Lietuvos žmonių su negalia aplinkos pritaikymo asociacija, Lietuvos žmonių su negalia sąjunga, o šie parengti dokumentai derinami su tokiomis valstybinėmis institucijomis kaip Klaipėdos visuomenės sveikatos centras, Aplinkos apsaugos agentūra. |
|  | Socialinės infrastruktūros priežiūros skyrius | Organizavo ir įvykdė priemonę „Sanitarinių patalpų remontas švietimo įstaigose“. Suremontuotos sanitarinės patalpos 21-oje ugdymo įstaigoje, iš jų – 4-iose bendrojo ugdymo įstaigose, 15-oje ikimokyklinio ugdymo įstaigų ir 2-ose neformaliojo ugdymo įstaigose. |
|  | Projektų skyrius | 2017 m. įvykdė šias sveikatos priežiūros srities priemones: 1. Administracinės paskirties pastato J. Karoso g. 12, Klaipėda, rekonstravimas į gydymo paskirties pastatą (naujos vaikų poliklinikos statyba).Parengtas techninis darbo projektas ir atlikta projekto ekspertizė.2. Viešosios įstaigos Klaipėdos universitetinės ligoninės centrinio korpuso operacinės rekonstrukcija Liepojos g. 41, Klaipėda. Įsigyta medicininė įranga: smegenų oksigenacijos monitorius, skirtas absoliučių smegenų oksigenacijos reikšmių monitoravimui, 1 kompl.; anestezijos aparatas su monitoravimo sistema, 2 kompl.; didelės tėkmės deguonies terapijos aparatas, 1 kompl.; ultragarso aparatas, 1 kompl.3. Klaipėdos universitetinės ligoninės dezinfekcijos sterilizacijos proceso modernizavimas (Liepojos g. 39): įsigyta greitaeigė plovimo-dezinfekavimo mašina, 3 kompl., vežimėlių plovimo įranga, 1 kompl., dezinfekcinė kamera, 1 kompl. |
|  | Statybos ir infrastruktūros plėtros skyrius   | Įvykdytos sveikatos priežiūros srities priemonės:1. VšĮ Klaipėdos universitetinės ligoninės dalies pastato Liepojos g. 39 rekonstrukcija. Savivaldybės administracijos direktoriaus 2017-03-31 įsakymu Nr. AD2-286 VšĮ Klaipėdos universitetinei ligoninei suteiktas įgaliojimas atlikti pirkimo procedūras rekonstravimo projektui parengti.2. Viešosios įstaigos Klaipėdos universitetinės ligoninės centrinio korpuso operacinės rekonstrukcija Liepojos g. 41, Klaipėda. Atlikta projekto korektūra pagal 2017-08-09 paslaugų sutartį Nr. J9-1749 UAB „Konsolė“.3. Psichikos sveikatos centro Narkomanų detoksikacijos skyriaus Galinio Pylimo g. 3, Klaipėdoje, remontas. Atlikta rangos darbų – 87 %. |
|  | Švietimo skyrius | 2017 m. edukacinių, kultūrinių ir kitų renginių programa, kurioje numatyti sporto ir sveikos gyvensenos renginiai bei šiems renginiams įgyvendinti skirta 8400 Eur. Įgyvendindamos minėtą programą ikimokyklinės ugdymo įstaigos, bendrojo ugdymo mokyklos bei neformaliojo švietimo įstaigos organizavo sveikatingumo dienas, konkursus, sporto šventes ir kitus renginius: Klaipėdos miesto mokinių Mero taurės sporto žaidynes, Lietuvos mokyklų žaidynes, Klaipėdos miesto ir regiono mokinių konkursą-viktoriną „Noriu būti sveikas“, žiemos pėsčiųjų žygį ,,Kuršių nerijos slėpiniai“, XXIII aviamodelių varžybas „Skrydis“, laipiojimo uolomis varžybas ,,Visiems“, šachmatų turnyrą „Baltijos taurė – 2017“, atvirų jaunimo erdvių salės futbolo mėgėjų čempionatą Klaipėdos miesto jaunuoliams, Lietuvos mokinių konkursą „Saugokime jaunas gyvybes keliuose“ (pradinių klasių mokinių saugaus eismo konkurso „Šviesoforas“ II (miesto) etapas), jaunimo ekspediciją „Pietų Žemaitija“, mokytojų spartakiadą. Parengta programa seminarui „Sveikos gyvensenos idėjų pritaikymas ikimokykliniame ugdyme“, organizuota akcija „Obuolį po vieną, daktaro nė vieno“, kurios metu buvo užfiksuotas Lietuvos rekordas (dalyvavo 660 mokyklos bendruomenės narių), „Judrioji savaitė“, „Košės diena“, solidarumo bėgimas, sportinės šventės „Tėtis, mama ir aš – sportinė šeima“, įvyko ikimokyklinio amžiaus vaikų sveikatos ir sporto šventė prie jūros „Draugystės krantas“ (dalyvavo apie 300 vaikų) ir kt. Iš viso ikimokyklinio ugdymo bei bendrojo ugdymo mokyklose organizuota apie 160 sveikatos ugdymui skirtų renginių. Kartu su Sporto ir kūno kultūros skyriumi užtikrintas antrųjų klasių mokinių pirmojo srauto mokymo plaukti paslaugos vykdymas (dalyvavo 1809 mokiniai iš 26 mokyklų). Organizuotas vaikų vasaros poilsis, kurio metu įgyvendintos 27 programos, jose buvo užimta 1570 vaikų (skirta 30 tūkst. Eur).Klaipėdos „Santarvės“ progimnazijoje, „Gilijos“ pradinėje mokykloje pradėti įgyvendinti Sporto ir sveikatos ugdymo sampratos elementai. 44 ikimokyklinio ugdymo įstaigos dalyvauja „Zipio draugų“ ankstyvosios prevencijos ir socialinio emocinio ugdymo programoje 5– 7 m. vaikams, 6 įstaigos dalyvauja respublikinėje ikimokyklinių įstaigų prevencinėje programoje „Sveikatos želmenėliai“, 6 – ankstyvosios prevencijos programoje „Obuolio draugai“ 7–9 m. vaikams. 61 bendrojo ugdymo įstaiga vykdo Alkoholio, tabako ir kitų psichiką veikiančių medžiagų vartojimo prevencijos programą; 9 „GYVAI“ (UNPLUGGED) – tabako, alkoholio ir kitų narkotinių medžiagų vartojimo prevencijos programą; 13 OLWEUS – smurto ir patyčių prevencijos programą; 1 – psichoaktyvių medžiagų vartojimo prevencijos programą 6–12 (15) metų vaikams „Linas – pagalba vaikams“; 15 – paauglių socialinių įgūdžių ugdymo programą „Tiltai“. 33 bendrojo ugdymo mokyklos įgyvendina Sveikatos ugdymo bendrąją programą. Vykdomos tęstinės programos, organizuojant įvairias veiklas, susijusias su sveika gyvensena: 23 bendrojo ugdymo mokyklos vykdo Gyvenimo įgūdžių ugdymo programą, 24 dalyvauja Sveikatą stiprinančių mokyklų tinkluose. Sveikatos ir lytiškumo ugdymo bei rengimo šeimai bendroji programa, patvirtinta Lietuvos Respublikos švietimo ir mokslo ministro 2016 m. spalio 25 d. įsakymu Nr.V-941, integruotai įgyvendinama visose bendrojo ugdymo mokyklose.33 bendrojo ugdymo mokyklos, 3 mokyklos-darželiai, 47 ikimokyklinės įstaigos ir toliau dalyvauja ES programoje „Pienas vaikams“. Vaisių vartojimo skatinimo programoje dalyvauja 47 ikimokyklinės ugdymo įstaigos ir mokyklos-darželiai, 33 bendrojo ugdymo mokyklos. Dalyvaujančių ugdytinių yra 15884. Klaipėdos mieste neformaliojo vaikų švietimo (toliau – NVŠ) paslaugos teikiamos įvairiomis formomis, t. y. sporto mokyklose, mieste veikiančiuose būreliuose, bendrojo ugdymo mokyklose. Siekiant padidinti vaikų užimtumą ir saviraiškos galimybes, savivaldybei Švietimo ir mokslo ministerija kasmet skiria lėšų kaip tikslinę dotaciją NVŠ programų vykdymui, Klaipėdos miesto savivaldybės administracijos direktoriaus 2017 m. rugsėjo 29 d. įsakymu Nr. AD1‑2421 patvirtintas Klaipėdos miesto savivaldybės neformaliojo vaikų švietimo programų finansavimas. Iš 108 programų 47 yra skirtos mokinių sveikatinimui, pvz., „Fizinio aktyvumo ir socialinių įgūdžių formavimas per karatė kiokušin veikas“, „Sportas vaikams – tai sveikiau gyventi ir turėti daugiau energijos“, „Judesio akademija: sportuok sveikai“, „Sveikatos šaltinėlis – sveikatinimo programa, integruojanti dalykus, padedančius ugdyti teigiamas fizines ir dvasines vaiko savybes“, „2017 m. vaikų fizinio pajėgumo ir judrumo lavinimas, pasitelkiant nekontaktinio regbio žaidimus“ ir kt. Klaipėdos miesto savivaldybės Ugdymo ir kultūros departamento Švietimo skyriaus specialistai vertino NVŠ programas ir lankančių mokinių skaičių. Nustatyta, kad daugiausia vykdomų NVŠ programų buvo sporto krypties (34). Daugiausia vaikų lanko VšĮ Krepšinio mokyklos (446 vaikai), VšĮ „Shodan“ (karatė kiokušin) (329), VšĮ „Sporto paslaugos“ (plaukimas (214) programas. Pagal NVŠ kryptis 2017 m. didžioji dalis vaikų yra pasirinkę sporto (2944) krypties programas. Klaipėdos pedagogų švietimo ir kultūros centre organizuoti seminarai – „Streso ir įtampos darbe valdymas“ (dalyvavo 194 dalyviai, 5 seminarai); „Mokyklos kolektyvo mikroklimato formavimas“ (34 dalyviai), „Cirko menas kaip kūrybinės reabilitacijos metodas, dirbant su specialiųjų poreikių vaikais“ tarptautinis seminaras (21 dalyvis), „Vaikų cukrinis diabetas ir epilepsija. Kaip padėti sergančiam vaikui, lankančiam ikimokyklinio ugdymo įstaigą?“ (36 dalyviai), „Edukacinių aplinkų įvairovė įgyvendinant sveikatos ugdymo idėjas ikimokykliniame ugdyme“ (11 dalyvių), „Turizmo renginių vadovų mokymas saugos ir sveikatos klausimais“ (184 dalyviai, 2 seminarai), Dr. E. Reich kūno psichoterapijos metodo „Drugelio prisilietimo“ masažo įtaka asmeninei bei šeimos gerovei“ (6 dalyviai), „Elgesio ir emocijų sutrikimas: darbas su vaiku ir šeima“ (15 dalyvių), „Vaikų sveikata ir fizinio aktyvumo aktualijos“ (81 dalyvis). Klaipėdos pedagoginė psichologinė tarnyba teikė specialiąją pedagoginę, psichologinę pagalbą vaikams, pedagogams, tėvams ir švietimo įstaigoms. Iš viso 2017 metais minėtos tarnybos specialistai suteikė pagalbą 7979 asmenims. Individuali pagalba (psichologinės konsultacijos bei logopedinės korekcijos) teikta 2487 asmenims, organizuota – metodinės-profesinės konsultacijos bei skaityti pranešimai mokytojams ir pagalbos specialistams (3127 asmenys). Įvertinti 1159 asmenys (dėl specialiųjų ugdymosi poreikių – 812, dėl brandos mokyklai – 104, dėl logopedo pagalbos skyrimo – 48, dėl egzaminų užduočių pritaikymo – 60, dėl socialinių ugdymosi poreikių – 127, dėl raidos – 8). Grupinė pagalba teikta 838 asmenims. Organizuotos 63 psichologinės pagalbos grupės, jose dalyvavo 604 asmenys. 2017 metais pradėtos organizuoti ir savitarpio paramos grupės Klaipėdos miesto švietimo įstaigų vadovams. „Vaikų linijoje“ atsakyta į 10449 psichologinės pagalbos skambučius.Gerinant švietimo pastatų būklę bei ugdymo sąlygas ir aplinką 2017 m. atliktas lopelio-darželio „Puriena“ pastato modernizavimas. Pritaikytos patalpos Klaipėdos miesto pedagogų švietimo ir kultūros centro veiklai (įrengta auditorija), suremontuotos bibliotekos patalpos Baltijos gimnazijoje, specialiųjų ugdymosi poreikių turinčių mokinių ugdymui pritaikytos patalpos Litorinos mokykloje (suremontuotos 4 patalpos), „Medeinės“ mokykloje įrengta žaidimų aikštelė, pritaikyta specialiųjų ugdymosi poreikių turintiems mokiniams (pakeista aikštelės danga, nupirkta įrenginių), „Žaliakalnio“ gimnazijoje įrengtas technologijų kabinetas. 20 ikimokyklinių įstaigų pakeistos 723 lovytės ikimokyklinukams, atnaujinti technologiniai įrenginiai (10), aptverta 40 ikimokyklinių įstaigų teritorijų. Klaipėdos karalienės Luizės jaunimo centrui nupirktas mikroautobusas. Klaipėdos karalienės Luizės jaunimo centro Atvirų jaunimo erdvių veiklos gerinimui įsigyta įvairių priemonių (org. technikos, baldų, muzikos instrumentų, dailės priemonių ir t. t.). Papildomai 9 bendrojo ugdymo mokyklose įrengti dviračių stovai (vienas stovas skirtas 7-iems dviračiams). |
|  | Tarpinstitucinio bendradarbiavimo koordinatorius | Klaipėdos miesto savivaldybės administracijos vaiko gerovės komisija 2017 m. kartu su Klaipėdos Ievos Simonaitytės mokykla organizavo respublikinę mokinių konferenciją „Sveikas ir saugus vaikas – laiminga ateitis“. Konferencijoje dalyvavo daugiau nei 200 mokinių. Taip pat kartu su Vaiko teisių apsaugos skyriumi, Klaipėdos apskrities vyriausiojo policijos komisariato Prevencijos skyriaus organizuotas pasitarimas su Klaipėdos miesto medikais bendro darbo su šeima klausimais, taip pat dėl vaikų, kurie iškritę iš švietimo sistemos, informacijos perdavimo atsakingiems asmenims bei dėl medikų išvadų pateikimo, jei vaikas yra nemokytinas. Pasitarime dalyvavo 30 medikų.  |
|  | Sporto ir kūno kultūros skyrius | 2017 metais 40 sporto organizacijų įvykdė apie 40 sporto tradicinių tarptautinių ir „Sportas visiems“ renginių, skirtų visai Klaipėdos miesto bendruomenei. Taip pat buvo vykdoma priemonė „Neįgaliųjų socialinė integracija per kūno kultūrą ir sportą“, skirta organizuoti nuolatinio ir nenuolatinio pobūdžio veiklas neįgaliesiems: treniruotes įvairiose sporto šakose; kūno kultūros pratybas; aktyvias fizines veiklas. Šioje priemonėje dalyvavo 274 neįgalieji, iš jų 26 vaikai. Organizuotos veiklos šiose sporto šakose: lengvosios atletikos, plaukimo, tinklinio sėdint, smiginio, bočios, biliardo, badmintono, šaškių, „Drąsūs, stiprūs, vikrūs“, mažojo futbolo, boulingo, krepšinio, šachmatų, šaškių, šoudauno. |
|  | Miesto tvarkymo skyrius | 1. „Naujų ir esamų želdynų tvarkymas ir kūrimas“ – atkurta 300 m2 gazonų, pašalinta 2500 m2 pasenusių krūmų. Pasodinta 191 vnt. naujų medžių I. Kanto, Taikos pr., Šiaurės pr., pasodinta 400 vnt. raugerškio gyvatvorės Šilutės plente, 3000 vnt. ligustro gyvatvorės Statybininkų pr. Atlikti kraštovaizdį gerinantys kirtimai Draugystės parke ir Danės upės pakrantėje palei dviračių taką.2. „Savavališkai užterštų teritorijų sutvarkymas“ – 45 nelegalių sąvartynų sutvarkymas. Išvežta ir perduota atliekų tvarkytojui 1877 tonos statybinių atliekų, 126 tonos stambiagabaričių atliekų, 119 tonų biologiškai skaidžių žaliųjų atliekų, 165 tonos padangų atliekų.3. „Pavojingų atliekų šalinimas“ – surinkta ir pristatyta perdirbti pavojingų atliekų 5771 kg: 350 kg naftos produktais užterštų atliekų ir taros, 25 kg gyvsidabrio, 5180 kg asbesto, 153 kg tepalų ir oro filtrų, tepaluotų skudurų, 3 kg dienos šviesos lempų, 410 kg dažų, klijų, glaisto atliekų ir taros.4. „Miesto vandens telkinių priežiūra“ – palei Žardės, Draugystės tvenkinių pakrantes ir iš tvenkinių, taip pat iš Danės upės pakraščių palei dviračių taką buvo pjaunami helofitai. Išpjauta 36700 m2 nendrių, švendrų, savaiminių karklų. Pagerintas kraštovaizdis, prieinamumas prie vandens telkinio. Vykdyta septyniolikos Klaipėdos miesto vandens telkinių priežiūra. Sutvarkyta aplinka apie tvenkinius. 2017 metais buvo įvykdyti Pietinės g. vandens telkinio dugno valymo ir aplinkos sutvarkymo darbai.5. „Miesto gatvių ženklinimas“ – siekiant užtikrinti saugų eismą mieste, paženklintos miesto gatvės (9396,58 m2).6. „Eismo reguliavimo infrastruktūros eksploatacija ir įrengimas“ – siekiant užtikrinti saugų eismą mieste, įrengti (atnaujinti) 725 kelio ženklai, suremontuotos (atnaujintos) apsauginės tvorelės 6 gatvėse. Taikos pr. įrengti šviesoforų laikmačiai ties Baltijos, Žvejų rūmų, Naujojo turgaus, Alksnynės stotelėmis bei ties Taikos pr.–Smiltelės g. esančia šviesoforu reguliuojama pėsčiųjų perėja. Įrengtas naujas pėsčiųjų šviesoforas ties Taikos pr. 102. Atnaujintos 67 pėsčiųjų perėjos, įrengtos 2 saugumo salelės (Minijos g. ir S. Daukanto g.). Žardininkų g. įrengta iškilioji pėsčiųjų perėja.7. „Susisiekimo sistemos objektų pritaikymas neįgaliesiems“ – neįgaliųjų socialinei integracijai ties 14 autobusų stotelėmis įrengta 173 m2 įspėjamosios dangos.8. „Klaipėdos miesto gatvių pėsčiųjų perėjų kryptinis apšvietimas“ – siekiant užtikrinti pėsčiųjų saugumą, buvo įrengtas kryptinis apšvietimas 6-iose pėsčiųjų perėjose.9. „Ištisinio asfaltbetonio dangos remontas“ – iš esmės atnaujinta 54,3 tūkst. m2 asfalto dangos: atliktas atskirų ruožų paprastasis remontas Šilutės plento ruože nuo geležinkelio iki Dubysos gatvės (vienoje pusėje), Baltijos pr.–Šilutės pl. žiede, Baltijos pr. ruože nuo Šilutės pl. iki Taikos pr. (pietinėje pusėje) ir Taikos pr.–Baltijos pr. žiede, Liepų g. nuo K. Donelaičio g. iki Atgimimo a., atnaujinta asfalto danga automobilių stovėjimo aikštelėje ties Debreceno g. 7 už Šv. Brunono Kverfurtiečio bažnyčios, automobilių stovėjimo aikštelėje Taikos pr. 70.10. „Asfaltbetonio dangos, žvyruotos dangos ir akmenimis grįstų miesto gatvių dangos remontas“ – suremontuota 42 tūkst. m2 duobėtos asfaltbetonio dangos miesto gatvėse (teikiant prioritetą toms gatvėms, kuriomis važinėja viešasis transportas). Greideriuota 800 tūkst. m2 žvyruotų miesto gatvių, papildyta skalda 20 tūkst. m2 žvyruotų miesto gatvių dangų. Suremontuota ~2200 m2 akmenimis gristų miesto gatvių dangos.11. „Asfaltuotų daugiabučių kiemų dangų remontas“ – daugiabučių gyvenamųjų namų kiemuose suremontuota 23 tūkst. m2 asfaltbetonio dangų.12. „Pėsčiųjų ir dviračių takų, šaligatvių bei privažiuojamųjų kelių remonto bei įrengimo darbai“ – suremontuota 10,39 tūkst. m2 šaligatvių ir pėsčiųjų takų dangų. Atliktas paprastasis šaligatvių remontas J. Zauerveino, Šaulių g., Vytauto g. (bendras plotas – 6,72 tūkst. m2 ).13. „Kiemų ir privažiuojamųjų kelių prie biudžetinių įstaigų dangos remontas“ – suremontuota 35 švietimo įstaigų teritorijų dangos.14. „Gėlynų atnaujinimas ir įrengimas“ – prižiūrėti 2278 m2 miesto vienmečių gėlynų, 3169 m2 daugiamečių gėlynų, 95 vnt. pastatomų vazų, 204 vnt. pakabinamų vazų ir pakabinamų lovelių, 21 vnt. erdvinių gėlių kompozicijų, 5 vnt. erdvinių boružių kompozicijų. Įsigyta 4958 vnt. daugiamečių augalų, kurie pasodinti 650 m2 plote: Pempininkų aikštėje, Poilsio parko prieigose, Skulptūrų parke, H. Manto g. 11A, Šaulių g. 36.15. „Skvero ties bažnyčia Panevėžio g. atnaujinimas“ – atlikti skvero atnaujinimo darbai (sutvarkytas 1815 m2 plotas).16. „Teritorijos šalia pastato Taikos pr. 76 sutvarkymas ir privažiuojamųjų kelių rekonstravimas pritaikant neįgaliesiems“ – atlikta 90 proc. teritorijos šalia pastato Taikos pr. 76 sutvarkymo ir privažiuojamųjų kelių pritaikymo neįgaliesiems paprastojo remonto darbų (6550 m2).17. „Žardininkų gyvenamojo kvartalo viešosios erdvės (aikštės) šalia Taikos pr. atnaujinimas“ – atnaujinta Žardininkų gyvenamojo kvartalo viešoji erdvė (4730 m2).18. „Savivaldybei priskirtų teritorijų sanitarinis valymas, parkų, skverų, žaliųjų plotų želdinimas ir aplinkotvarka“ – siekdamas teikti miesto gyventojams kokybiškas komunalines paslaugas, Miesto tvarkymo skyrius organizavo rankinę ir mechanizuotą miesto viešųjų erdvių sanitarinę priežiūrą, miesto žaliųjų plotų, parkų tvarkymą ir priežiūrą.19. „Švietimo įstaigų želdinių tvarkymas“ – pasodinta 18 vnt. medžių ir 365 vnt. krūmų švietimo įstaigų – darželių teritorijose (Šiaulių g. 11, Naujakiemio g. 11, Debreceno g. 80, Alksnynės g. 23, Mogiliovo g. 10).20. „Beglobių gyvūnų gerovės ir apsaugos priemonių įgyvendinimas (gyvūnų gaudymas, surinkimas, sterilizacija, karantinavimas, eutanazija ir kt.)“ – vykdoma beglobių gyvūnų kontrolė. Pagal priemonių planą Klaipėdos miesto gyvūnų gerovės ir apsaugos 2016–2018 metų programai įgyvendinti įrengta šunų vedžiojimo aikštelė tarp Šilutės pl. ir Budelkiemio g. žaliuosiuose plotuose. Nustatytos kačių šėrimo vietos ir pastatyta 19 ženklų „Kačių šėrimo vieta“ bei 24 nameliai beglobėms katėms. 21. „Viešųjų erdvių, gatvių ir kiemų apšvietimo tinklų išplėtimas ar įrengimas“ – suprojektuotas ir įrengtas apšvietimas pėsčiųjų take nuo Taikos pr. 46 iki Birutės g. 34 (įrengti 7 vnt. šviestuvų). Atlikti prožektorių (5 vnt.), skirtų skulptūroms „Neringa“ ir „Mūza“ apšviesti, įrengimo darbai.22. „Daugiabučių namų kiemų infrastruktūros gerinimo programos įgyvendinimas“ – pagal Klaipėdos miesto daugiabučių namų kiemų infrastruktūros gerinimo 2016–2018 metų programai įgyvendinti priemonių planą dešimties valdų gyvenamųjų namų kiemų teritorijose buvo tvarkomi želdiniai, projektuojamas ir įrengiamas apšvietimas, projektuojamos automobilių stovėjimo aikštelės, remontuojamos dangos ir šaligatviai. 2017 metais pagal šią programą buvo įrengtas apšvietimas 36 kiemuose (prie 88 daugiabučių namų įrengti 365 šviestuvai). Šiuo metu pagal šią programą projektuojamas apšvietimas dar 50 kiemų (prie 123 daugiabučių namų). Parengus projektus apšvietimo įrengimo darbai bus atlikti 2018 metais. Rengiami daugiabučių namų kiemų automobilių stovėjimo aikštelių 33 teritorijose (ties 171 namu) techniniai projektai. Projektų įgyvendinimas vyks 2018 metais. |

**III SKYRIUS**

**INFORMACIJA APIE VALSTYBINIŲ (VALSTYBĖS PERDUOTŲ SAVIVALDYBĖMS) VISUOMENĖS SVEIKATOS PRIEŽIŪROS FUNKCIJŲ (VISUOMENĖS SVEIKATOS PRIEŽIŪRA SAVIVALDYBĖS TERITORIJOJE ESANČIOSE IKIMOKYKLINIO UGDYMO, BENDROJO UGDYMO IR PROFESINIO MOKYMO ĮSTAIGOSE UGDOMŲ MOKINIŲ PAGAL IKIMOKYKLINIO, PRIEŠMOKYKLINIO, PRADINIO, PAGRINDINIO IR VIDURINIO UGDYMO PROGRAMAS, VISUOMENĖS SVEIKATOS STIPRINIMAS, VISUOMENĖS SVEIKATOS STEBĖSENA) SAVIVALDYBĖJE VYKDYMĄ**

**PIRMASIS SKIRSNIS**

**VISUOMENĖS SVEIKATOS PRIEŽIŪRA SAVIVALDYBĖS TERITORIJOJE ESANČIOSE IKIMOKYKLINIO UGDYMO, BENDROJO UGDYMO IR PROFESINIO MOKYMO ĮSTAIGOSE UGDOMŲ MOKINIŲ PAGAL IKIMOKYKLINIO, PRIEŠMOKYKLINIO, PRADINIO, PAGRINDINIO IR VIDURINIO UGDYMO PROGRAMAS**

**Fizinio aktyvumo skatinimas.** 2017 m. skatinant vaikų fizinį aktyvumą ikimokyklinio ir mokyklinio amžiaus vaikams buvo organizuojamos korekcinės plokščiapėdystės profilaktikos mankštos. Pagrindiniai šių užsiėmimų tikslai yra sustabdyti patologinių procesų vystymąsi bei koreguoti judesio ir padėties sutrikimus. Taikant korekcijos programą, vaikai atliko pratimus ant spygliuotų, nestabilių ir refleksus veikiančių plokštumų. Taip pat buvo išdalyta informacinė medžiaga „Sveikos pėdutės – laimingas vaikas“, skirta ikimokyklinio ugdymo tėvams, siekiant, kad tėvai galėtų pratimus pritaikyti ir namie. Klaipėdos m. bendrojo ugdymo įstaigose buvo organizuojamos fitneso pamokos su slystančiais kilimėliais.

2017 m. mokyklinio amžiaus vaikams buvo organizuojami šiaurietiškojo ėjimo mokymai „Pasimatuok šiaurietiškojo ėjimo lazdas“. Pagrindinis šio užsiėmimo tikslas yra supažindinti jaunuolius apie šiaurietiškojo ėjimo naudą sveikatai bei kūnui. Mokymų metu visuomenės sveikatos specialistai moksleivius supažindino su šiaurietiškojo ėjimo technika, įvairiais pratimais, žaidimais, naudojant šiaurietiško ėjimo lazdas. Visuomenės sveikatos priežiūros specialistai aplankė daugumą Klaipėdos m. ugdymo įstaigų, kuriose vykdė minėtus užsiėmimus. Biuro specialistai taip pat lankėsi ir Neįgaliųjų centre ,,Klaipėdos lakštutė“ ir surengė šiaurietiškojo ėjimo mokymus.

2017 m. buvo suorganizuotas ir Šiaurietiškojo ėjimo žygis, kurio metu jaunuoliai galėjo labiau sutvirtinti raumenis, pramankštinti sąnarius ir sustiprinti širdies veiklą. Žygio maršrutas buvo nuo Vasaros estrados iki Girulių ir atgal.

Skatinant fizinį aktyvumą tarp Klaipėdos miesto profesinio ugdymo įstaigų moksleivių buvo organizuojamos sportinės varžybos ,,Pagalbos numeris – 112“, ,,Vienas karys lauke – ne karys“, ,,Saugus poilsis“. Organizuodamas šias sportines varžybas Biuras bendradarbiavo su policijos pareigūnais bei gaisrininkais.

2017 m. buvo organizuotas „Judriausios klasės“ konkursas, siekiant skatinti Klaipėdos miesto mokyklų mokinių fizinį aktyvumą, formuoti teisingą požiūrį į savo sveikatą, propaguojant sveikos gyvensenos principus, mokyti kurti sveikos ir judrios klasės įvaizdį, sveiką ir aktyvią klasės aplinką, populiarinti mokykloje sportą ir kūno kultūrą. Konkurse galėjo dalyvauti pradinio, bendrojo ugdymo ir profesinio mokymo įstaigų mokiniai. Konkurso metu 11 mokyklų įvairaus amžiaus mokiniai dalyvavo fizinio aktyvumo veiklose, tokiose kaip judriosios pertraukos, kurių metu mokiniai buvo skatinami pertraukas praleisti aktyviai judėdami, įtraukiant ir mokyklos bendruomenę, mokinių pėsčiųjų žygiuose ir įvairiausiais būdais stengėsi daugiau judėti. Įveiktus kilometrus einant ir bėgant ar kitomis priemonėmis klasė turėjo fiksuoti mobiliosiomis programėlėmis.

**Netaisyklingos laikysenos profilaktika**. Sunkesnės nei 10 proc. vaiko svorio kuprinės nešiojimas sukelia nugaros skausmus, skatina stuburo iškrypimą ir netaisyklingą laikyseną, todėl vykdyta tęstinė priemonė „Ar žinai, kiek sveria tavo kuprinė?“ 1–6 klasių mokiniams. Šios priemonės tikslas – atkreipti mokinių ir jų tėvų dėmesį į mokyklinių kuprinių svorį, turinį bei galimą sunkios kuprinės poveikį vaiko sveikatai. 2017 m. pasverti 9362 mokiniai ir jų kuprinės. Akcijos metu dalyta informacinė medžiaga tėvams „Mokyklinė kuprinė“. Stebint kuprinių svėrimo akcijos rezultatus nuo 2011 m., matyti, kad labai sunkias kuprines nešiojančių mokinių skaičius mažėja.

**Psichikos sveikatos stiprinimas.** Biuras užsiima įvairių amžiaus pakopų asmenų psichikos sveikatos stiprinimu. Šiais metais psichikos sveikatos dėmesys ikimokyklinio ir mokyklinio amžiaus vaikams ir juos supančiai bendruomenei atliepė tuo metu vyravusias aktualijas ir klasikines temas. Derinantis prie principu ,,čia ir dabar“ iškilusių aktualijų ikimokyklinio ugdymo įstaigų auklėtiniams ir jų tėvams buvo skaitomi pranešimai tema ,,Emocinis valgymas“, paliečiant psichologinius vaikų mitybos aspektus ir pagrindžiant šių įstaigų maitinimosi valgiaraščių pokyčius iš psichologinės perspektyvos. Darbe su vyresniaisiais mokiniais išliko temos ,,Egzaminų stresas“ aktualumas. Kiekvienos kartos psichinės sveikatos stiprinimas yra priklausomas nuo tęstinio darbo visoje vaiko raidoje, įtraukiant ir tėvų grupes, kurios turi tiesioginės įtakos vaikų visapusei, taip pat ir psichinei, sveikatai. Šiais metais buvo organizuojami susitikimai su mokyklinio amžiaus vaikų tėvais ir kalbama apie tėvų vaidmenį vaikų sveikatos priežiūroje.

2017 m. minint Pasaulinę sveikatos dieną, kuri ragino atkreipti dėmesį į depresiją, daugelyje mokymo įstaigų, specialiai apmokyti mokyklų visuomenės sveikatos priežiūros specialistai organizavo interaktyvias diskusijas su filmo peržiūra šia tema. Taip buvo ne tik atkreipiamas dėmesys į šios problemos mastą, priežastis, tačiau ir grupėje atliktas psichohigienos vaidmuo suaktyvinant budrumą, identifikuojant aplinkoje asmenis, kuriems gali būti reikalinga pagalba, taip pat buvo suteikiama informaciją, kokią pagalbą ir kaip gali suteikti kiekvienas iš mūsų.

2017 m. Klaipėdos universitete buvo rodomas filmas „Melancholija“ apie depresiją, po kurio vyko diskusija apie šio filmo sukeltas emocijas, nuotaiką, bendro siužeto aptarimas. Klaipėdos m. ugdymo įstaigose vyko paskaita „Išvaizdos svarba ir ryšys su sveikata“, kurios tikslas buvo informuoti jaunuolius apie išvaizdos sampratos evoliuciją, pagrindines sveikatą žalojančias elgsenas ir ją lemiančius veiksnius bei buvo pateikti patarimai, kaip pamilti save ir savo unikalumą.

2017 m. buvo viešinama informacija apie savižudybes, išdalyti lankstinukai „Gyvenimas yra gražus“ apie pirmuosius savižudybių ženklus, kaip padėti kitam, bei pateiktas nemokamų linijų kontaktų sąrašas, kur jaunuoliai galėtų kreiptis pagalbos.

Klaipėdos universitete įkurtame koordinaciniame centre projekto koordinatorius kartu su jam talkinančia specialistų komanda iš Biuro, konsultavo jaunimą sveikatos stiprinimo prioritetinėse srityse. Jaunuoliui nežinant, kur kreiptis tam tikru klausimu, koordinatorius, taikydamas atvejo vadybos metodą, rekomendavo įstaigas, kuriose teikiama reikiama pagalba. Kitos įgyvendintos veiklos: sukurta mobilioji programėlė „Man rūpi“; administruojamas portalas www.sveikatostinklas.lt, organizuojami įvairūs renginiai, pasitelkiant tarpžinybinį bendradarbiavimą, adaptuoti algoritmai Klaipėdos miestui (4 prioritetinės projekto sritys) bei parengtos metodikos specialistams.

**Psichoaktyvių medžiagų vartojimo prevencija.** Žinios, požiūriai, nuostatos, įgūdžiai gali stipriai paveikti elgseną, todėl vykdant psichoaktyvių medžiagų vartojimo prevenciją, organizuoti interaktyvūs susitikimai su vaikais ir jaunimu, kurių metu buvo aptariamos aktualios šių dienų problemos, susijusios su alkoholio, tabako ir psichiką veikiančių medžiagų vartojimu bei galimi prevencijos būdai.

Klaipėdos m. ugdymo įstaigose tėvams pristatytas vykdytas narkotinių medžiagų aptikimo aplinkoje tyrimo apibendrinimas ir rekomenduojamos prevencijos priemonės. Susitikimų metu taip pat buvo aptariamos aktualios problemos, susijusios su alkoholio, tabako ir psichiką veikiančių medžiagų vartojimu, galimais prevencijos būdais bei teisine atsakomybe.

**Sveikos mitybos skatinimas**. 2016–2017 m. Klaipėdos miesto ikimokyklinio ugdymo įstaigose 8,8 proc. vaikų sirgo virškinimo sistemos ligomis, o pagrindiniai sutrikimai buvo dispepsija, funkciniai žarnų sutrikimai ir stomatitas. Biurui išsikėlus tikslą pakeisti vaikų mitybą uostamiesčio ikimokyklinio ugdymo įstaigose, Biure įdarbinti dietistai, kurie yra atsakingi už perspektyvinių valgiaraščių parengimą, jų suderinimą su Valstybine maisto ir veterinarijos tarnyba, technologinių kortelių parengimą, darželių visuomenės sveikatos priežiūros specialistų konsultavimą maitinimo organizavimo klausimais. Paruošti keli skirtingi perspektyviniai valgiaraščiai, iš kurių įstaigos turėjo galimybę pasirinkti sau labiausiai tinkantį. Nuo 2017 m. balandžio mėnesio įstaigos dirbo su naujais centralizuotais valgiaraščiais, kurie atitinka tinkamos mitybos principus pagal vaikų amžių energines vertes ir maistinių medžiagų rekomenduojamas normas.

Siekiant efektyvinti visuomenės sveikatos priežiūros specialistų darbo laiką ugdymo įstaigose, sukurta dienos valgiaraščio-reikalavimo apskaičiavimo programa. Rengiant perspektyvinius valgiaraščius, atsižvelgta į visus teisės aktus, Pasaulio sveikatos organizacijos (toliau – PSO) pateikiamas sveikos mitybos rekomendacijas. Didėjant skaičiui vaikų, kurie turi sveikatos sutrikimų ir yra alergiški ar netoleruoja vienų ar kitų maisto produktų, didelis dėmesys buvo skiriamas jų mitybai, pagal gydytojų rekomendacijas sudaromi individualūs pritaikyto maitinimo valgiaraščiai.

Siekiant, kad rezultatai būtų kuo geresni, Biuras ne tik pakeitė vaikų mitybą įstaigoje, bet ir nuolatos bendradarbiavo su vaikų tėvais, įstaigos darbuotojais ir juos švietė sveikos ir tinkamos mitybos klausimais. Įstaigose buvo buriamos tėvelių grupės, kurioms buvo pristatinėjama sveika, tinkama mityba, vedamos diskusijos, organizuotos konferencijos, degustacijos. Surengta konferencija „Tinkama vaikų mityba“, kurios metu buvo plačiai apžvelgti vaikų mitybos ypatumai bei atsakyta į tėvų klausimus, kilusius dėl jų vaikų mitybos namuose bei ikimokyklinio ugdymo įstaigoje. Taip pat išleisti straipsniai interneto portaluose apie vaikų mitybą bei maitinimo organizavimo pokyčių svarbą ugdymo įstaigose. Įvairiuose ikimokyklinio ugdymo įstaigose buvo organizuojamos paskaitos, skirtos tėvams bei pedagogams apie vaikų mitybą bei jos gerinimo galimybes.

Skatinant domėtis tinkama mityba ir ugdyti sveiką gyvenimo būdą kuo jaunesniame amžiuje, 2017 m. buvo organizuojamos paskaitos apie vaikų sveikatai palankią mitybą. Siekiant sudominti ir suteikti daugiau žinių apie tinkamą mitybą, moksleiviams buvo organizuojami sveikos mitybos protmūšiai mokyklose. Taip pat moksleiviams suorganizuotos paskaitos apie sportuojančių asmenų mitybą, siekiant atkreipti dėmesį į neigiamą hormoninių ir kitų maisto papildų galimą žalą sveikatai.

Biuras moksleiviams organizavo konkursą „Maisto pasirinkimo lėkštės dėlionė“. Šio konkurso tikslas buvo atskleisti, kad reikia valgyti daugiau grūdinės kultūros, daržovių, vaisių, nepamiršti pieno gaminių ir kuo mažiau suvartoti saldintų produktų.

2017 m. mokyklinio amžiaus vaikams taip pat buvo inicijuota Sveikos gyvensenos įgūdžių formavimo programa, kurios tikslas buvo įtraukti jaunimą į sveikesnį gyvenimo būdą, siekiant pakeisti mitybos įpročius, paskatinti fizinį aktyvumą bei išplėsti žinias apie sveikos mitybos pagrindus, emocinį valgymą bei fizinio aktyvumo naudą sveikatai. Mokyklose buvo skaitomos paskaitos „Ar viską žinai apie sveiką mitybą?“, kurios metu mokiniai daugiau sužinojo apie tinkamą, subalansuotą ir sveiką mitybą.

Siekiant skatinti mokinius domėtis sveika ir tinkama mityba, Biuro specialistai ugdymo įstaigose organizavo kūno masės (kompozicijos) analizę, kurios metu jaunuoliai sužinojo savo biologinį amžių, procentinę kūno skysčių išraišką, pilvo riebalų lygį (riebalų, esančių ant vidaus organų), svorį, procentinę riebalų išraišką, raumenų masę, kaulų masę, kūno masės indeksą. Kiekvienas dalyvis turėjo galimybę pasikonsultuoti su visuomenės sveikatos specialistais jiems rūpimais mitybos ir sveikos gyvensenos klausimais.

**Traumų ir nelaimingų atsitikimų prevencija**. 2017 m. mokslo metų pradžioje Biuro specialistai kartu su Klaipėdos apskrities vyriausiojo policijos komisariato pareigūnais budėjo prie mokyklų pėsčiųjų perėjų ir mokiniams priminė apie saugaus elgesio kelyje svarbą, apie atšvaitus, kaip vieną svarbiausių priemonę, padedančią vairuotojams pamatyti vaiką tamsiuoju paros metu. Šios akcijos metu bus išdalyta tūkstantis pamokų tvarkaraščių su taisyklėmis, kaip saugiai pereiti gatvę.

Vykdant traumų ir nelaimingų atsitikimų prevenciją, ikimokyklinių ugdymo įstaigų visuomenės sveikatos priežiūros specialistams organizuoti mokymai vaikų apsinuodijimo prevencijos tema.

**Užkrečiamųjų ligų profilaktika ir imunoprofilaktika.** Ikimokyklinio ugdymo įstaigose buvo vykdyti vaikų rankų higienos įgūdžių ugdymo ir stiprinimo paskaitos „Švarios rankos“, kurių metu vaikai sužinojo, kodėl yra svarbu plauti rankas, bei mokėsi taisyklingai jas plauti.

Siekiant pagerinti visuomenės sveikatos specialistų žinias apie erkių platinamas ligas, 2017 m. bendradarbiaujant su Užkrečiamųjų ligų ir AIDS centru buvo organizuotas seminaras „Erkių platinamos ligos“. Seminare specialistai gavo žinių apie erkinį encefalitą, Laimo ligą, pateikta dalomoji informacinė medžiaga.

Siekiant pagerinti visuomenės sveikatos specialistų žinias apie tuberkuliozę, kaip pavojingą visuomenei infekcinę ligą, jos prevenciją, organizuotas seminaras „Tuberkuliozės aktualijos“.

Apie užkrečiamąsias ligas ikimokyklinėse įstaigose buvo kalbama su tėvais. Jie buvo informuoti, kaip apsisaugoti nuo dažniausiai pasitaikomų užkrečiamųjų ligų bei kaip jas atpažinti. Šiomis paskaitomis taip pat tėvams priminta apie higienos svarbą saugantis nuo užkrečiamųjų ligų.

Ikimokyklinių įstaigų darbuotojams organizuoti papildomi mokymai „Sveikatos saugos reikalavimai ikimokyklinio ir priešmokyklinio ugdymo įstaigų darbuotojams“ pagal Lietuvos higienos normą HN 75:2017.

Seminaras „Vaikų cukrinis diabetas ir epilepsija. Kaip padėti sergančiam vaikui, lankančiam ikimokyklinio ugdymo įstaigą?“ buvo organizuotas pedagogams ir darželių visuomenės sveikatos specialistams, nes informavimas ir viešinimas gali padėti atsikratyti įsisenėjusių stereotipų, padėti suteikti pirmąją pagalbą.

**Konkursas „Klaipėdos sveikiausia mokykla“.** Siekiant skatinti sveikos gyvensenos idėjas ne tik tarp mokinių, bet ir tarp visos mokyklos bendruomenės, 2017 m. organizuotas jau tradiciniu ir tęstiniu konkursu tapęs konkursas „Klaipėdos sveikiausia mokykla“, į kurį įsitraukė net 10 Klaipėdos miesto bendrojo lavinimo mokyklų. Mokyklų bendruomenės, pretenduojančios į sveikiausios mokyklos vardą, aktyviai dalyvauja mokyklos, miesto ar kitose erdvėse organizuojamuose įvairiuose renginiuose bei veiklose sveiko gyvenimo būdo temomis. Šis konkursas skirtas formuoti teisingą mokyklų bendruomenės požiūrį į savo sveikatą ir ugdyti sveikos gyvensenos įgūdžius; sukurti sveikai gyvenančios mokyklos bendruomenės įvaizdį, sutelkti mokyklos bendruomenės narius sveikatos stiprinimo ir sveikatos ugdymo veiklai; skatinti mokyklos bendruomenės fizinį aktyvumą bei tinkamą mitybą; pripažinti sveiką gyvenimo būdą prioritetu mokyklų vertybių skalėje bei kurti sveiką ir saugią mokyklos aplinką.

**Konkursas „Sveikatos kultūros žinovas“**. Siekiant ugdyti sveikos gyvensenos kultūros įgūdžius ir didinti sveikatos raštingumą, organizuotas konkursas „Sveikatos kultūros žinovas“, kuriame dalyvavo Klaipėdos miesto šešių mokyklų 5 klasių mokinių komandos. Dalyviai varžėsi intelektualiame komandiniame žaidime – protmūšyje apie sveikatą.

2017 m. Biuras prisidėjo organizuojant respublikinę konferenciją **„Sveikas vaikas – laiminga ateitis“,** kurioje mokiniai skatinami domėtis sveika gyvensena kaip visuomenine ir ekonomine vertybe, ugdyti teorinius ir praktinius mokinių įgūdžius įvairiausiais sveikos gyvensenos klausimais, skatinti mokinius teisingai ir saugiai atsirinkti informaciją virtualioje erdvėje, skatinti Lietuvos mokyklų bendravimą ir bendradarbiavimą. Šioje konferencijoje mokiniai parengė ir pristatė savo pranešimus įvairiausiomis sveikatinimo temomis.

Biuras organizavo konkurso **„Sveikuolių sveikuoliai“** I etapą, kuriame dalyvavo 21 ikimokyklinio amžiaus vaikų komanda, 1–4 klasių – 10 komandų, 5–6 klasių – 6 komandos, 7–8 klasių – 6 komandos, 9–11 klasių – 8 komandos, iš viso 105 vaikai, 150 mokinių, 51 mokytojas ir 42 visuomenės sveikatos specialistai.

**ANTRASIS SKIRSNIS**

**INFORMACIJA APIE MOKINIŲ IR VISUOMENĖS SVEIKATOS PRIEŽIŪROS SPECIALISTŲ SKAIČIŲ**

|  |  |  |  |  |  |  |
| --- | --- | --- | --- | --- | --- | --- |
| **Eil. Nr.** | **Gyvenamoji vietovė\*** | **Mokyklų skaičius** | **Mokinių\*\* skaičius** | **Visuomenės sveikatos priežiūros specialistų pareigybių skaičius** | **Visuomenės sveikatos priežiūros specialistų pasiskirstymas pagal užimtą pareigybę** | **Visuomenės sveikatos priežiūros specialistų išsilavinimas (kvalifikacija)** |
| **ugdomų pagal ikimokyklinio ir priešmokyklinio ugdymo programas** | **ugdomų pagal pradinio, pagrindinio, vidurinio ugdymo programas** | **1 ir daugiau** | **iki 1** | **Visuomenės sveikatos specialistai** | **Specialistai su įgytomis teisėmis** |
| **1** | **2** | **3** | **4** | **5** | **6** | **7** | **8** | **7** | **8** |
| 1. | Miesto | 42 | 9133 | 18982 | 68,94 et./71 žm. | 12 | 59 | 44 | 27 |
| 2. | Kaimo  | 0 | 0 | 0 | 0 | 0 | 0 | 0 | 0 |
|  | **Iš viso (1. + 2.):** | **42** | **9133** | **18982** | **68,94 et./71 žm.** | **12** | **59** | **44** | **27** |

**Pastaba: Lentelėje pateikti tik mokyklų skaičiai, neįskaičiuojant ikimokyklinio ugdymo įstaigų ir jose ugdomų ikimokyklinio amžiaus mokinių skaičiaus, kadangi jos nepriklauso Biuro struktūrai.**

\*Pagal Lietuvos Respublikos teritorijos administracinių vienetų ir jų ribų įstatymą.

\*\*Švietimo valdymo informacinės sistemos duomenys (savivaldybės Lietuvos Respublikos švietimo ir mokslo ministro n-tųjų metų įsakymo „Dėl žinybinės statistikos“ nustatyta tvarka Švietimo informacinių technologijų centrui pateikti duomenys).

**TREČIASIS SKIRSNIS**

**VISUOMENĖS SVEIKATOS PRIEŽIŪROS FUNKCIJOS: VISUOMENĖS SVEIKATOS STIPRINIMAS IR STEBĖSENA**

**Fizinio aktyvumo skatinimas**. Visus metus kartą per mėnesį buvo rengiamas ir leidžiamas nemokamų veiklų kalendorius „Ir kūnui, ir sielai“, kuriame bendruomenės nariai galėjo rasti įvairių fizinio aktyvumo formų pasiūlymų – tiek teorinių, tiek praktinių. Vykdyti šiaurietiškojo ėjimo teoriniai-praktiniai mokymai, šiaurietiškojo ėjimo žygiai, organizuotos mankštos su kineziterapeutu, kalanetikos, zumbos užsiėmimai, šokiai senjorams ir darbingo amžiaus žmonėms, stuburo stabilizavimo pratimų mankštos užsiėmimai. Bendruomenė taip pat buvo mokoma sveiko bėgimo technikos specialiose sveiko bėgimo pamokose, kuriose dalyviai turėjo galimybę ne tik išmokti taisyklingo bėgimo technikos, bet ir užduoti rūpimus klausimus treneriui bei praktiškai išbandyti įvairius pratimus, tinkamus atlikti prieš ar po bėgimo. Organizuotas ir bėgimas „Už sveiką miestą“, atkreipęs visuomenės dėmesį į fizinio aktyvumo technikos išmanymo, fizinio aktyvumo ir sveiko miesto idėjos palaikymo svarbą. Dar vienas organizuotas masinis bėgimas – „Bėgimas, vienijantis bendruomenę kovai prieš cukrinį diabetą“. Šiuo renginiu siekta atkreipti visuomenės dėmesį, kad sergant diabetu, o ypač antrojo tipo, fizinis aktyvumas, taip pat, kaip ir tinkama mityba, yra labai svarbus.

Įvairios fizinio aktyvumo formos buvo organizuojamos tiek patalpose, tiek po atviru dangumi. Be įvairių žygių ir bėgimo pamokų, po atviru dangumi vyko ir bendruomenių mankštos bei senjorų vaikščiojimo grupės, subūrusios įvairaus amžiaus žmones leisti aktyviai laiką kartu. Senjorų vaikščiojimo grupių užsiėmimų metu fizinis aktyvumas buvo derinamas su paskaitėlėmis įvairiomis temomis, pradedant sveika mityba, psichine sveikata, baigiant pačių grupių dalyvių išsakytomis pageidaujamomis temomis. Klaipėdos universiteto Botanikos sode taip pat buvo vykdomos mankštos su elastinėmis juostomis ir organizuojami indiški šokiai. Kiti fiziniam aktyvumui skatinti skirti užsiėmimai, vykdyti 2017 metais, buvo šie: specializuotos mankštos ,,Artrito“ klubo nariams, mankšta su masažiniais treniruočių volais, elastinėmis juostomis, kamuoliukais bei terapiniais kamuoliais.

Kaip ir praėjusiais, taip ir šiais metais daug dėmesio buvo skiriama ir darbingo amžiaus žmonėms. Be visų į nemokamų veiklų kalendorių „Ir kūnui, ir sielai“ įtrauktų veiklų šiai tikslinei grupei, taip pat buvo organizuojamos mankštos darbo vietoje pagal skirtingą darbo specifiką. Taip pat įvairios Klaipėdos miesto įstaigos buvo raginamos dalyvauti konkurse „Judriausia įmonė“. Konkurso tikslas – skatinti darbuotojus rūpintis savo sveikata, o įmonės vadovus prisidėti prie darbuotojų sveikatos palaikymo bei gerinimo, didžiausią dėmesį skiriant darbuotojų judėjimui. 2017 m. konkurse dalyvavo 5 įmonės. Kiekvieną mėnesį dalyviai gaudavo specialų kalendorių su nemokamomis fizinio aktyvumo veiklomis Klaipėdos mieste. Įmonės taip pat turėjo galimybę pasikviesti Biuro specialistus, kad šie pravestų mankštas, apmokymus pagal skirtingą įstaigoje esančią darbo specifiką, atliktų fizinio pajėgumo nustatymo testus ir kūno kompozicijos analizę.

Siekiant populiarinti dviračių kultūrą, Klaipėdos mieste buvo organizuojama akcija „Europos dviračių iššūkis 2017“. Europos dviračių iššūkis – didžiausias miesto dviratininkų komandų konkursas, kuris vyksta kasmet gegužės 1–31 dienomis. Šiais metais bendruomenės nariai buvo skatinami naudoti dviratį ne tik laisvalaikio metu, bet kaip ir susisiekimo priemonę atliekant kasdienius darbus, jungtis prie savo miesto komandos ir nepamiršti sekti savo dviračiu nuvažiuotą atstumą su „Naviki“ programėle, taip gerinant savo ir aplinkos sveikatą bei metant iššūkį kitiems Europos miestams. Taip pat buvo įgyvendinamas nuotraukų konkursas, skirtas šiai akcijai viešinti ir taip pritraukti didesnį dviratininkų skaičių. Konkurso metu buvo galima siųsti nuotraukas iš pasivažinėjimų su dviračiais ir laimėti prizus. Šiais metais iššūkį priėmė 153 Klaipėdos dviratininkai mėgėjai, kurie iš viso numynė 18 374,2 km. Klaipėdos komandai atiteko 24 vieta pagal nuvažiuotų kilometrų skaičių tūkstančiui gyventojų. Siekiant paskatinti gyventojus rinktis sveikesnį gyvenimo būdą, supažindinti gyventojus su dviračių infrastruktūra, sveiko miesto perspektyvomis, kultūra ir lankytinais objektais Klaipėdos mieste buvo organizuotos viešos ekskursijos dviračiais „Klaipėda – sveikas miestas“.

Teorinių užsiėmimų, skirtų fiziniam aktyvumui skatinti, metu buvo viešinama įvairi informacinė medžiaga ir pristatyti motyvacinio pobūdžio pranešimai apie fizinio aktyvumo naudą gyvenimo kokybei gerinti, pasyvaus gyvenimo pasekmes, fizinį aktyvumą, sergant cukriniu diabetu, fizinio aktyvumo galimybes vyresniame amžiuje, teikiamos konsultacijos ir t. t.

Šių veiklų rezultatai – pastebimai didėjantis bendruomenės narių, norinčių įsitraukti į fizinio aktyvumo veiklas, skaičius, teigiami dalyvių atsiliepimai apie pagerėjusią savijautą po kurį laiką lankytų užsiėmimų, atsiradusią didesnę motyvaciją mankštintis individualiai, įtraukti į tokio tipo veiklas šeimos narius ir t. t. Taip pat atsirado didesnis poreikis dalyvauti įvairiose veiklose po atviru dangumi su šeimomis ir kitais artimaisiais, todėl, atsižvelgiant į tai, ir toliau planuojama tęsti anksčiau vykdytas veiklas gryname ore bei didelį dėmesį skirti žygių pėsčiomis plėtotei uostamiestyje, siekiant ne tik patenkinti atsiradusį poreikį, bet ir atkreipti didesnį visuomenės dėmesį į ėjimo naudą kaip fizinio aktyvumo formą, darančią tiesioginę teigiamą įtaką fizinei, psichinei sveikatai ir aplinkos sveikatos gerinimui.

**Sveikos mitybos skatinimas**. Siekiant skatinti sąmoningą bendruomenės požiūrį į tinkamą mitybą, buvo organizuotos įvairios veiklos, skirtos informuoti visuomenės narius apie tai, kas yra tinkama mityba, bei padėti formuoti tinkamus maitinimosi įgūdžius. Buvo organizuojamos paskaitos apie tinkamą mitybą įvairiose įstaigose, spaudoje viešinami įvairūs straipsniai su patarimais, kaip tinkamai maitintis, bei televizijoje rodomi interviu, kuriuose akcentuojami tinkamos mitybos principai. Klaipėdos miesto gyventojams buvo vykdomos konsultacijos svorio korekcijos ir sveikos mitybos klausimais.

Pasaulinei hipertenzijos dienai paminėti gyventojai buvo kviečiami į paskaitą „Sveika mityba – sveika širdis“ Klaipėdos universiteto Botanikos sode, kurios metu klausytojai pagilino žinias apie prevencinę širdies ir kraujagyslių ligų mitybą. Taip pat buvo surengti teoriniai ir praktiniai mokymai „Socialinių darbuotojų padėjėjų profesinės kompetencijos tobulinimas“, kurių metu plačiai apžvelgta mitybos svarba sveikatai, maisto gaminimo aspektai, buvo mokoma, kaip pasirinkti tinkamą maisto produktą, įvertinti svorį bei koreguoti mitybą esant tam tikriems sveikatos sutrikimams. Cukrinio diabeto dienai paminėti surengtas seminaras „Diabetas ir psichologiniai jo aspektai. Su liga susijusio streso įveikos metodai sergančiajam ir jo artimiesiems“. Klausytojai seminaro metu taip pat buvo supažindinti su diabetinės pėdos rizika bei tinkamos mitybos principais. Surengta konferencija „Tinkama vaikų mityba“, kurios metu buvo plačiai apžvelgti vaikų mitybos ypatumai bei atsakyta į tėvų klausimus, kilusius dėl jų vaikų mitybos namuose bei ikimokyklinio ugdymo įstaigoje. Kadangi tinkamos mitybos principai apima ne tik kokybiško maisto pasirinkimą ir valgymo principus, bet ir tinkamo maisto gaminimą, buvo organizuota paskaita „Tausojantys maisto gaminimo būdai“, kurie klausytojams suteikė žinių apie maisto gaminimą ir jo įtaką sveikatai.

Siekiant skatinti sąmoningą bendruomenės požiūrį į vandenį, Pasaulinei vandens dienai paminėti Biuras paskelbė kasmetiniu jau tapusį konkursą „Sužinok, kokį vandenį geri!“. Skatinant visuomenės narių tinkamą maitinimąsi, įstaigos interneto svetainėje taip pat buvo paviešintas straipsnis apie vandens vartojimą. Tarptautinei dienai be dietų paminėti surengtas kryžiažodžio konkursas. Pasaulinei košių dienai paminėti suorganizuotas konkursas, kurio metu dalyviai turėjo pateikti jų valgomus pusryčius. Vienas iš skirtų prizų nugalėtojams buvo AB „Kauno grūdai“ košių paketas. Tokiu būdu gyventojai buvo skatinami valgyti daugiau grūdinės kilmės maisto produktų bei pirmenybę teikti košei pusryčių metu. Renginiuose „Sveikata 2017“ ir „Sveikata ir grožis“ buvo rengiamos atviros konsultacijos, kurių metu gyventojai galėjo nemokamai pasikonsultuoti mitybos klausimais.

Didelis dėmesys buvo skiriamas ir tokioms informavimo priemonėms kaip straipsniai. Viešinant straipsnį „Motinos pienas – ne tik maistas, bet ir vaistas“, atkreipiamas visuomenės dėmesys į žindymo svarbą vaiko ir mamos sveikatai. Paskaitos apie sveikatai palankią vaikų mitybą buvo vedamos ikimokyklinio ugdymo įstaigose vaikams bei jų tėveliams, pedagogams. Pasaulinei sveikatos dienai paminėti viešinamas straipsnis apie maisto pakuočių naudojimą maisto gamyboje ir laikyme, akcentuojant maisto šildymo plastikinėse pakuotėse galimą žalą, stiklinių indų, gertuvių naudojimo naudingumą. Pasaulinei nutukimo savaitei paminėti buvo viešinamas straipsnis interneto svetainėje apie tai, kodėl svarbu ne tik svertis ir sekti kūno svorį, bet taip pat stebėti liemens apimtį, naudinga atlikti kūno masės analizę, bei buvo pateikta naudinga informacija, kaip keisti mitybos įpročius. Prie straipsnio taip pat buvo pateiktos sėkmingos Širdies ir kraujagyslių ligų bei cukrinio diabeto rizikos grupės asmenų sveikatos stiprinimo programos dalyvių istorijos.

Šių veiklų rezultatai – didėjantis besidominčių tinkama mityba gyventojų skaičius bei teigiami atsiliepimai po įgyvendintų veiklų tinkamos mitybos skatinimo srityje. Atsižvelgiant į tai, kitais metais planuojama tęsti tokio pobūdžio veiklą, siekiant svarbią informaciją pateikti dar patraukliau nei iki šiol, parengti naują, inovatyvią dalomąją medžiagą, teikti individualias ir grupines konsultacijas skirtingoms tikslinėms grupėms ir t. t.

**Psichoaktyviųjų medžiagų vartojimo prevencija.** Biuras, įgyvendindamas psichoaktyviųjų medžiagų vartojimo prevenciją, 2017 metais sutelkė dėmesį į tiesioginio ir netiesioginio poveikio sritis, apimant įvairių amžiaus grupių Klaipėdos miesto gyventojus. Vykdant psichoaktyviųjų medžiagų vartojimo prevenciją, šiais metais buvo sutelktas dėmesys į vieną iš labiausiai paplitusių – tabako gaminių priklausomybę. Kovojant su šia priklausomybių rūšimi buvo organizuojami nemokami tęstiniai 5 dienų rūkymo metimo užsiėmimai-programos ,,Kvėpuok laisvai“ su longitudinio tarpusavio palaikymo grupėmis. Ankstyvoji tabako gaminių prevencija vykdyta kaip ir kasmet, prisijungiant prie akcijos „Gimiau nerūkantis“ organizavimo ir įgyvendinimo savo krašte. Šios akcijos metu mažomis dovanėlėmis, specialiai akcijai sukurtais marškinėliais ir diplomais buvo apdovanotos šeimos, kurios naujagimių susilaukė gegužės 31 d. Klaipėdos universitetinės ligoninės Gimdymo skyriuje. Kitų psichoaktyviųjų medžiagų prevencijai buvo skiriamas nemažas dėmesys spaudoje. Kuriami ir viešinami moksline literatūra pagrįsti informaciniai straipsniai apie psichologinius priklausomybių aspektus, atlikti ir paviešinti tyrimai, vykdomos asmeninės individualios psichologinės konsultacijos.

Šių veiklų rezultatai – didėjantis gyventojų dėmesys psichoaktyviųjų medžiagų vartojimo pasekmėms sveikatos atžvilgiu ir norinčių dalyvauti rūkymo metimo programoje „Kvėpuok laisvai“. Atsižvelgiant į tai, kitais metais planuojama tęsti tokio pobūdžio veiklą, įtraukiant vis daugiau gyventojų ir šviečiant visuomenę rūpimais klausimais.

**Psichikos sveikatos stiprinimas**. Vykdydamas psichinės sveikatos stiprinimą ir vadovaudamasis PSO gairėmis, Pasaulinės sveikatos dieną paskirdamas temai apie depresiją, Biuras daug dėmesio skyrė šiai aktualijai. Minint Pasaulinės sveikatos dieną tema ,,Pasikalbėkime apie depresiją“ visą mėnesį buvo organizuojamos interaktyvios diskusijos ir filmo peržiūra, sulaukusi įvairaus amžiaus žmonių grupių susidomėjimo. Su specialia šios dienos minėjimui paruošta informacine metodine medžiaga buvo supažindinti mokyklų visuomenės sveikatos specialistai, organizuojami atskiri susitikimai su akademine – studentų ir Biuro darbuotojų bendruomene. Taip pat buvo skiriamas nemažas dėmesys informavimo priemonėms internetinėje žiniasklaidoje, atkreipiant dėmesį į problemos paplitimo mastą, raišką, suteikiant moksliškai pagrįstas atpažinimo sergant depresija ir pagalbos gaires. Minint Europos depresijos dieną spaudoje buvo skiriamas dėmesys sąmoningumo prevencijai prieš depresiją, akcentuojant gyvenimo būdo, mitybos, fizinio aktyvumo, mechaninius, fiziologinius, organinius, medikamentinius, psichologinius veiksnius, turinčius įtakos šio sutrikimo atsiradimui bei sąmoningam (dėmesingai įsisąmonintiems) savo pačių pasirinkimui ir galimybėms valdyti savo gyvenimą, taip pat ir psichinę sveikatą. Autobusų vairuotojams buvo vedami specialieji teoriniai-praktiniai mokymai-seminarai tema ,,Streso ir konfliktų valdymas“. Streso ir emocijų valdymo dienos seminarai buvo organizuojami ir vedami socialinių darbuotojų padėjėjų grupėms. Mokyklų visuomenės sveikatos specialistams buvo organizuojami ir vedami teoriniai-praktiniai mokymai tema ,,Bendravimas sveikatos klausimais su ikimokyklinio amžiaus vaikų tėvais“. Pagal individualius poreikius vedamos asmeninės individualios psichologinės konsultacijos ir suteikiama informacija apie alternatyvius nemokamus pagalbos šaltinius. Bendradarbiaujant su žinomais Klaipėdos krašto žmonėmis bei organizacijomis buvo vykdoma didelio susidomėjimo sulaukusi akcija „Tau minutė – kitam gyvenimas“, t. y. savižudybių prevencijos dviračių žygis. Minint pasaulinę psoriazės dieną Klaipėdos universitetinėje ligoninėje buvo skaitomas pranešimas apie psichologinius šios ligos aspektus, o kasmet vykstančioje ,,Sveikatos parodoje“ psichinės sveikatos stiprinimui taip buvo skiriamas dėmesys, skaitant pranešimą ,,Tinkama vaikų mityba ir emocinis valgymas“. Prie psichinės sveikatos gerinimo taip pat galima priskirti ir vykusius muzikos terapijos užsiėmimus, kurie buvo skirti bendruomenei.

Šių veiklų rezultatai – didėjantis gyventojų sąmoningumas psichinės sveikatos atžvilgiu, tam tikrų stereotipų paneigimas, pavyzdžiui, kalbant apie depresiją. Kitais metais taip pat planuojama tęsti tokio pobūdžio veiklą, siekiant ir toliau viešinti svarbią ir aktualią informaciją apie psichinę sveikatą, savigalbos būdus ir t. t., taip atkreipiant visuomenės dėmesį į psichinės sveikatos puoselėjimo svarbą.

**Sveikos aplinkos kūrimas.** Biuro iniciatyva nuo 2009 m. Klaipėdos mieste įsikūrusių įmonių darbuotojai gali sulaukti visuomenės sveikatos specialistų atvykimo ir pasitikrinti savo sveikatą. Ši iniciatyva peraugo į Sveikiausios įmonės konkursą, kurio tikslas – ne tik varžytuvės tarp įmonių, tačiau svarbiausia – skatinti sveikos gyvensenos iniciatyvas įmonėse, ugdyti darbingo amžiaus žmonių sveikos gyvensenos įgūdžius bei domėjimąsi savo sveikata, o dar vėliau – į Judriausios įmonės konkursą, kuris ir vyko 2017 m. bei yra graži paralelė tarp sveikiausios ir judriausios įmonės konceptų.

Biuras praėjusią vasarą tęsė akciją „Saugus poilsis pajūryje“. Akcijos tikslas – priminti, kaip saugiai elgtis prie vandens ir saulėkaitoje, kad poilsis taptų saugus ir visavertis. Visuomenės sveikatos specialistai Melnragės, II Melnragės ir Girulių paplūdimių prieigose konsultavo poilsiautojus, kaip saikingai ir saugiai degintis saulėje bei maudytis jūroje, jiems buvo nemokamai matuojamas arterinis kraujo spaudimas, mokoma pirmos pagalbos įgūdžių bei dalijamas geriamasis vanduo bei informacinė medžiaga su aktualia informacija. Tradiciškai akcija bus rengiama ir 2018 metų vasarą.

2017 m. vasaros sezono metu buvo dalijami laikraščiai, kuriuose buvo pateikiama aktuali informacija apie kondicionierius, saugų elgesį prie vandens, uostamiesčio vandens telkinių vandens kokybę, odos apsaugą nuo saulės, įkaitusio automobilio pavojų paliktiems vaikams juose, higieną bei maistą, kurį rekomenduojama valgyti karštomis dienomis.

Šių veiklų rezultatai – atkreiptas visuomenės dėmesys į sveikatos puoselėjimą darbo vietoje bei laisvalaikio metu ir didėjantis besidominčių gyventojų skaičius fizinio aktyvumo galimybėmis darbe. Tokio pobūdžio veiklą planuojama tęsti ir kitais metais, siekiant įtraukti daugiau įmonių į Judriausios įmonės konkursą bei paskatinti rūpintis savo ir artimųjų sveikata, akcentuojant saugų poilsį.

**Traumų ir nelaimingų atsitikimų prevencija.** Įgyvendinant prevencines veiklas traumų ir nelaimingų atsitikimų poveikio srityje, didelis dėmesys buvo skiriamas nelaimingų atsitikimų skaičiaus kelyje mažinimui. Visuomenės sveikatos specialistai kartu su policijos pareigūnais uostamiestyje prie trijų judrių perėjų klaipėdiečiams išdalijo šešis tūkstančius atšvaitų, primindami apie jų nešiojimo svarbą ir taip kviesdami prisidėti prie saugumo gatvėse. Taip pat didelis dėmesys buvo skiriamas ir griuvimų prevencijai. Siekiant šviesti bendruomenę griuvimų prevencijos tema, buvo paruošti ir išplatinti informaciniai straipsniai „Griuvimo prevencija“ ir ,,Vyresnio amžiaus žmonių judesių valdymas“. Biuro specialistai taip pat skaitė paskaitas ,,Artrito'“ klubo nariams tema „Vyresnio amžiaus žmonių judesių valdymas“.

Šių veiklų rezultatai – bendruomenės nariams suteikta informacija apie traumas ir nelaimingus atsitikimus paskatino atkreipti dėmesį į tokias svarbias problemas kaip nelaimingi atsitikimai kelyje ir griuvimai tarp vyresnio amžiaus žmonių bei kaip to išvengti. Kitais metais planuojama tęsti tokio pobūdžio veiklą, siekiant svarbią informaciją pateikti dar patraukliau bei įtraukti naujų temų.

**Užkrečiamųjų ligų profilaktika**. Įgyvendinant užkrečiamųjų ligų prevenciją, dėmesys buvo skiriamas gripo profilaktikai, kadangi didesnis ar mažesnis sergamumas gripu pasireiškia ir yra aktuali problema kiekvienais metais. Atsižvelgdamas į tai, Biuras uostamiesčio gyventojams viešino įvairius pranešimus apie gripo profilaktiką ir kokių veiksmų reikėtų imtis užklupus gripui.

Buvo sukurtas vaizdo pranešimas apie ŽIV/AIDS ir viešinamas viešajame transporte, siekiant suteikti bendruomenei teisingą informaciją apie žmogaus imunodeficito virusą (ŽIV) ir įgytą (akvizitinį) imunodeficito sindromą (AIDS). Siekiant išsklaidyti susiformavusius mitus bei paneigti neteisingą informaciją apie ŽIV/AIDS, buvo rašomi informaciniai straipsniai. Be filmuko viešajame transporte apie ŽIV/AIDS, buvo transliuojami filmukai apie skiepus, antibiotikus bei minėtąją gripo profilaktiką.

BĮ Klaipėdos miesto šeimos ir vaiko gerovės centro darbuotojams taip pat buvo skaitoma paskaita „ŽIV/AIDS paplitimas ir prevencija“, kurios metu buvo supažindinta su žinotina informacija apie šias ligas, jų paplitimą bei galimas prevencines priemones.

Šių veiklų rezultatai – atkreiptas visuomenės dėmesys į užkrečiamųjų ligų profilaktikos svarbą. Šviečiamąja veiklą užkrečiamųjų ligų tema taip pat planuojama tęsti ir kitais metais, pasitelkiant patrauklias ir inovatyvias informavimo priemones – filmukus, straipsnius, konsultacijas, paskaitas ir t. t.

**Lėtinių neinfekcinių ligų profilaktika**. Nuo 2015 m. Biuras pradėjo vykdyti Širdies ir kraujagyslių ligų ir cukrinio diabeto rizikos grupės asmenų sveikatos stiprinimo programą, kurios tikslas – efektyviau stiprinti rizikos grupės asmenų sveikatą, supažindinti juos su širdies ir kraujagyslių ligų ir cukrinio diabeto rizikos veiksniais, sveikos gyvensenos principais, išmokyti keisti gyvenseną, valdyti stresą, pasirinkti sveikatai palankią mitybą bei fizinį aktyvumą. Rizikos grupės asmenys, sutikę dalyvauti programoje, yra siunčiami iš pirminių sveikatos priežiūros centrų į Biurą. 2017 m. iš pirminių sveikatos priežiūros centrų buvo atsiųsti 226 asmenys, iš kurių programą pradėjo ir aktyviai dalyvauja 86 asmenys. 2017 m. programą baigė 81 rizikos grupės asmuo. Programos metu suteikiamos konsultacijos sveikos mitybos, fizinio aktyvumo, streso mažinimo klausimais, organizuojamos psichologo ir dietisto paskaitos bei paskaita su šeimos gydytoju apie rizikos veiksnius, grupiniai fizinio aktyvumo užsiėmimai.

Esant poreikiui įvairiose uostamiesčio įstaigose buvo skaitoma paskaita „Lietuvoje vykdomos valstybės finansuojamos prevencinės programos ir jų svarba sveikatai“. Paskaitos tikslas – skatinti pasinaudoti nemokamomis prevencinėmis programomis, kad būtu laiku pastebėtas ir sustabdytas lėtinės ligos atsiradimas.

Šių veiklų rezultatai – stiprintas tarpinstitucinis bendradarbiavimas (tarp PSPC ir Biuro), didėjantis susidomėjimas įgyvendinama programa, teigiami dalyvių atsiliepimai ir didėjantis besidominčių savo sveikata gyventojų skaičius. Atsižvelgiant į tai, kitais metais planuojama tęsti tokio pobūdžio veiklą, siekiant įtraukti dar daugiau tikslinės grupės narių ir šviesti visuomenę aktualiais klausimais.

**Motinos ir vaiko sveikatos stiprinimas.** Organizuojami užsiėmimai buvo skirti būsimiesiems tėvams ir šeimoms, auginančioms mažylius. Tėvai įgavo naujų žinių, įgijo ateityje praversiančių įgūdžių. Didelę darbo patirtį turintys specialistai supažindino mamas ir tėvus su vaisiaus vystymosi stadijomis, gimdymo ypatumais. Tėvai sužinojo ir vizualiai pamatė, kaip reikia elgtis su kūdikiu pirmaisiais jo gyvenimo mėnesiais, kad jo nesužeistų. Sužinojo, kaip sukurti saugią namų aplinką, kad mažylis jaustųsi saugus ir nepatirtų traumų. Paskaitų metu tėvai sužinojo apie natūralų kūdikio maitinimą: kodėl kūdikio žindymas yra geriau už mišinėlius, kodėl natūralus maitinimas yra naudingas mamos ir kūdikio sveikatai ir kaip jis sutvirtina mamos ir vaiko tarpusavio santykius dar kūdikystėje. Tėvai susipažino su jaunos šeimos psichologija, jie buvo mokomi spręsti atsiradusius nesutarimus, suprasti vienas kitą ir pasikeitusias tėvo ir mamos vertybes, taip pat, kaip atpažinti pogimdyminės depresijos simptomus bei padedant vyrui sumažinti jos įtaką ir padarinius. Būsimos mamos sužinojo, kaip rūpintis savo dantimis nėštumo laikotarpiu ir po jo, kaip prižiūrėti vaiko pirmuosius dantukus, kaip nuraminti vaiką dantims dygstant, ką daryti pradėjus jiems klibėti ir kristi ir kaip pasirūpinti, kad vaiko dantys būtų tiesūs ir sveiki. Taip pat tėvai turėjo galimybę išgirsti moksliškai pagrįstą ir įrodytą informaciją, kuri sugriaus visuomenėje vyraujančius mitus apie skiepus ir alergijas. Mamoms, auginančioms mažylius, ir nėščiosioms skirtos mankštos, kurių metu stiprinamas mamos ir vaiko ryšys, kūnas, jas po užsiėmimų aplanko geros emocijos. Į mankštas su mažyliais grupės buvo formuojamos atsižvelgiant į kūdikių amžių, organizuotos dvi grupes nuo 3 iki 6 mėnesių ir nuo 7 iki 9 mėnesių amžiaus. Grupėje vienu metu sportavo ne daugiau nei 8 mamos su kūdikiais, todėl komfortiškai jautėsi tiek kūdikiai, tiek mamos. Užsiėmimai „Sveikos šeimos akademijoje“ buvo skelbiami per įvairias žiniasklaidos priemones. Informacija apie organizuojamus teorinius-praktinius užsiėmimus buvo išplatinta Biuro interneto svetainėje, kiekvieną mėnesį viešinama Biure esančiame stende, „Facebook“ platformoje, taip pat informacija buvo siunčiama Klaipėdos mieste įsikūrusioms įmonėms, platinamos skrajutės sveikatos priežiūros įstaigose.

**IV SKYRIUS**

**INFORMACIJA APIE SAVIVALDYBĖS VISUOMENĖS SVEIKATOS RĖMIMO SPECIALIĄJĄ PROGRAMĄ**

**PIRMASIS SKIRSNIS**

**SAVIVALDYBĖS VISUOMENĖS SVEIKATOS RĖMIMO SPECIALIOSIOS PROGRAMOS LĖŠOS**

(tūkst. Eur)

|  |  |  |
| --- | --- | --- |
| **Eil. Nr.** | **Savivaldybės visuomenės sveikatos rėmimo specialiosios programos lėšų šaltiniai** | **Surinkta lėšų** |
| 1. | Savivaldybės biudžeto lėšos | 26,800 |
| 2. | Savivaldybės aplinkos apsaugos rėmimo specialiosios programos lėšos | 109,100 |
| 3.  | Savanoriškos fizinių ir juridinių asmenų įmokos |  |
| 4.  | Kitos lėšos |  |
| 5. | Lėšų likutis ataskaitinių biudžetinių metų pradžioje | 39,000 |
| **Iš viso:** | **174,900** |

**ANTRASIS SKIRSNIS**

**SAVIVALDYBĖS VISUOMENĖS SVEIKATOS RĖMIMO SPECIALIOSIOS PROGRAMOS LĖŠOMIS ĮGYVENDINTOS PRIEMONĖS**

(tūkst. Eur)

|  |  |  |  |  |
| --- | --- | --- | --- | --- |
| **Eil. Nr.** | **Programos / priemonės poveikio sritis** | **Vykdytų savivaldybės visuomenės sveikatos programų, priemonių skaičius** | **Skirta lėšų** | **Panaudota****lėšų** |
| 1 | 2 | 3 | 4 | 5 |
| I. Savivaldybės kompleksinės programos |
| Klaipėdos miesto savivaldybės visuomenės sveikatos rėmimo specialioji programa |
| II. Savivaldybės strateginio veiklos plano priemonės |
| 1. | Užkrečiamųjų ligų prevencija | 4(Žemo slenksčio paslaugų stacionaraus kabineto veikla; Žemo slenksčio paslaugų mobilaus kabineto veikla; Tuberkuliozės profilaktika; Pedikuliozės prevencija ir gydymas) | 58,910 | 55,765 Eur 18 ct |
| 2. | Vaikų sveikatos gerinimas | 3(Konkursas „Sveika mokykla“;Programa „Vyresnysis draugas“; Programa „Sveikos šeimos akademija“) | 22,000 | 21,833 Eur 72 ct |
| 3. | Saugios bendruomenės organizavimas ir užtikrinimas | 4(Gyvenamosios aplinkos kokybės tyrimai; Gyvenamos aplinkos kokybės gerinimas; Psichologinės anoniminės pagalbos paslaugų teikimas; Programa „Saugus poilsis“) | 33,000 | 32,070 Eur 90 ct |
| 4. | Sveikos gyvensenos (subalansuotos mitybos, fizinio aktyvumo) formavimas | 3(Sveikatos mėnesiai; Užsiėmimai baseine; Visuomenės informavimas sveikatos klausimais) | 48,500 | 47,492 Eur 80 ct |
| III. Bendruomenių vykdytų programų, priemonių rėmimas |
| 5. | Sveikatinimo projektų rėmimas | 12 projektų | 12,490 | 10,746 Eur 76 ct |
| 4. Kita |
|  |
|  |  | **Iš viso lėšų:** | **174,900 Eur** | **167,909 Eur 36 ct** |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_